title: Ane

text: Uskonpuhdistajat John Wycliffe, Jan Hus ja Martti Luther tuomitsivat aneen julkeana Jumalan armon kaupallistamisena. Uskonpuhdistuksen jälkeen anekauppa tyrehtyi, mutta se jatkui vastauskopuhdistuksen aikaan; aneilla ei enää suoritettu katumusta, vaan ihmiset saivat osallistua Pietarinkirkon rakennuskuluihin ostamalla aneita.


title: Luettelo eteläamerikkalaisista säveltäjistä

text: Tämä on luettelo eteläamerikkalaisista säveltäjistä.


title: Héctor Ayala

text: Héctor Ayala (11. huhtikuuta 1914 – 12. maaliskuuta 1990) oli argentiinalainen kitaristi ja säveltäjä. Hän debytoi kitaristina Buenos Airesissa vuonna 1936, jolloin hän esiintyi yhdessä Roberto Grelan kanssa. Suurin osa Ayalan sävellyksistä on kitaramusiikkia.


title: Luettelo aasialaisista säveltäjistä

text: Tämä on luettelo aasialaisista säveltäjistä.


title: Cordova

text: Cordova on kaupunki Alaskassa Copperjoen suun lähellä Orca Inletin päässä Prince William Soundin itäpuolella.


title: Cordova

text: Vuoden väestönlaskennassa Cordovan asukasluku oli 2 454. Näistä oli etnisesti 71,11 % valkoisia ("white"), 10,35 % Amerikan alkuperäiskansoihin kuuluvia ja 10,07 % aasialaisia ("Asian").


title: Cordova

text: Noin 80 kilometrin päässä Cordovasta on silta, joka tunnetaan nimellä Million Dollar Bridge. Tämä silta romahti vuoden 1964 maanjäristyksessä.


title: Cordova

text: Cordovan alue on vanhastaan tyynenmerenjuppikien (alutiiqit) asuinaluetta. Don Salvador Fidalgo nimesi Orcan salmen vuonna 1790 Puerto Córdovaksi Espanjan Cordoban mukaan. Kullanetsijät perustivat sinne 1884 kaupungin, joka on nykyisin nimeltään Cordova. Nimen Cordova antoi sille Copper River and Northwestern Railwayn rakentaja Michael Heney Puerto Córdovan salmen mukaan.


title: Cordova

text: Yksi Alaskan ensimmäisistä öljykentistä löydettiin 1902 Katallasta 76 kilometriä Cordovasta kaakkoon. Kun Katalla todettiin huonoksi satamapaikaksi, Cordovasta tuli rautatien pääteasema ja satama, jonka kautta Kennicottista louhittu kuparimalmi oli tarkoitus kuljettaa muualle. Ensimmäinen kuparimalmilasti lastattiin höyrylaiva Northwesterniin ja kuljetettiin Tacomaan huhtikuussa 1911. Kuparikaivokset olivat toiminnassa vuoteen 1938 ja tuottivat yli 200 miljoonan dollarin edestä kuparia, kultaa ja hopeaa. Katallan öljykenttä tuotti vuoteen 1933, jolloin se tuhoutui tulipalossa.


title: Cordova

text: Cordovan talous perustuu nykyisin kalastukseen ja kalasäilyketeollisuuteen sekä jonkin verran turismiin. Cordovassa on suuri kalastuslaivasto, joka toimii Prince William Soundilla, sekä kalankäsittelylaitoksia.


title: Apatiitti (kaupunki)

text: Apatiitti () on Murmanskin alueen toiseksi suurin kaupunki Luoteis-Venäjällä. Noin 63 000 asukkaan kaupunki sijaitsee Kuolan niemimaan länsiosassa Imandrajärven itäpäässä, Hiipinätuntureiden eteläpuolella.


title: Apatiitti (kaupunki)

text: Apatiitti on kaivosteollisuuskaupunki, jonka apatiittikaivokset avattiin vuonna 1929. Kaivosten ympärille kehittyi taajama, josta tuli kaupunki vuonna 1966. Fosfaattilannoitteissa käytettävän apatiitin tuotanto on aiheuttanut pahoja ympäristötuhoja kaupungin ympäristössä. Muurmannin rata kulkee Apatiitin kautta, jossa siitä erkanee haararata Hiipinään. Kaupungin itäpuolella on lentokenttä.


title: Apatiitti (kaupunki)

text: Suurten kaivosteollisuusyksiköiden lisäksi kaupungissa on muun muassa useita Venäjän tiedeakatemian Kuolan tiedekeskuksen laitoksia.


title: Apatiitti (kaupunki)

text: Apatiitin suomalainen ystävyyskunta on Keminmaa.


title: Apatiitti (kaupunki)

text: Apatiitin kaupunki on Apatiitin kaupunkipiirikunnan () hallinnollinen keskus. Kaupunkipiiri käsittää seuraavat asutuskeskukset:


title: Vanukas

text: Vanukas on yleensä jälkiruokana nautittava maitopohjainen ruokalaji. Siitä on kaksi versiota: puuromainen ja vaahdotettu. Puuromaisen version aineksina on maidon lisäksi jotakin viljaa esimerkiksi riisiä tai mannasuurimoita, sokeria, kiinteyttävää kananmunaa ja jotakin makua antavaa ainetta kuten kaakaota, kinuskia, rusinoita, sitruunaa tai vanilliinia. Vaahdotetun version perusaineksena on kerma tai maitorahka ja muina ainesosina hapate, kananmuna, sokeri, tärkkelys sekä makua antamassa marjoja tai hedelmiä.


title: Vanukas

text: Vanukkaalle saadaan kiinteä, hyytelömäinen rakenne. Erityisen kiinteät vanukkaat voidaan tarjota lautaselle kumottuina. Muilla ainesosilla vanukkaista saadaan eri makuisia: perinteisiä vanukkaita ovat muun muassa paahtovanukas, suklaavanukas, vaniljavanukas ja luumuvanukas. Nykyään vanukkaita myydään elintarvikeliikkeissä valmiissa annoksissa sekä jauheena, johon lisätään maito.


title: Arild Midthun

text: Arild Midthun (s. 6. toukokuuta 1964 Bergen) on norjalainen Disney-sarjakuvien tekijä.


title: Arild Midthun

text: Arild Midthun aloitti sarjakuvapiirtäjän uransa 13-vuotiaana bergeniläisessä sanomalehdessä Tormod Løklingin käsikirjoittamalla stripillä. Sen jälkeen hän on avustanut norjalaista Mad-lehteä, "Pytonia", ja Mustanaamiota. Lisäksi Midthun on piirtänyt paljon kotimaassansa perinteisiä joulualbumeja ja päivästrippiä "Poppa & Pestus". Hänen ensimmäinen Suomessa ilmestynyt Ankka-sarja on "Ei perheen pienimmille", joka julkaistiin Aku Ankka -lehdessä vuonna 2005. Hän on luonnostellut myös kaikki norjalaisen Aku Ankan kannet yli vuoden ajan. Midthun on piirtänyt paljon Pohjola-aiheisia sarjoja: mm. Hansa-tarinasarjan, jossa ankat poikkesivat jokaisessa Hansaliiton kaupungissa, myös Turussa sekä Pohjan sota- tarinasarjan, jossa Ankat etsivät esi-isänsä aarretta pohjoismaissa. Lisäksi monissa hänen tarinoissaan seikkailee Pohjolan jumalia.


title: Arild Midthun

text: Midthun asuu nykyisin Sonissa Oslon eteläpuolella vaimonsa ja kahden lapsensa kanssa. Norjalaisen Aku Ankka -lehden Donald Duckin toimittaja on hänen vanha ystävänsä Tormod Løkling.


title: PPT

text: Power Point Table on Microsoftin esitysgrafiikkaa varten kehittämä tiedostomuoto, jota käytetään Microsoft Power Point -ohjelmassa, joka sisältyy Microsoft Office -toimisto-ohjelmakokonaisuuteen.


title: PPT

text: Tiedostomuoto tarjoaa mahdollisuuden nopeaan esityksen rungon laadintaan avainsanoineen ja niihin liittyvine kuvineen.


title: PPT

text: Microsoft Power Point -taulukkoja kykenee lukemaan myös maksuton Open Office -toimisto-ohjelmakokonaisuuteen kuuluva Open Office Impress -ohjelma. Myös Microsoftilla on olemassa lukuohjelma, Microsoft Power Point 2003 Reader, jonka avulla voi lukea Power Point -taulukoita, mutta jolla ei pysty tekemään niitä, kuten Microsoft Power Point 2003:lla tai Open Office 2.0 Impressillä.


title: Grand Rapids (Kanada)

text: Grand Rapids on kaupunki Manitoban provinssin keskiosassa Kanadassa. Kaupunki sijaitsee Winnipegjärven länsirannalla sen pohjoisosassa, paikassa jossa Saskatchewanjoki laskee Cedarjärven kautta Winnipegjärveen. Joen etelärannalla sijaitsee Grand Rapids First Nation –intiaanireservaatti. Nimi Grand Rapids, "suuret kosket", on peräisin kaupungin paikalla ennen virranneesta vuolaasta koskesta, joka sittemmin on padottu.


title: Grand Rapids (Kanada)

text: Kaupungin ja intiaanireservaatin yhteenlaskettu asukasluku on noin 987.


title: Grand Rapids (Kanada)

text: Grand Rapidsin historia kauppapaikkana alkoi vuonna 1741, kun Pierre La Vérendrye perusti nykyisen keskustan itäpuolelle, Saskatchewanjoen pohjoisrannalle Fort Bourbonin linnoituksen.


title: Grand Rapids (Kanada)

text: Grand Rapidsin kaupunki kehittyi Saskatchewanjoen suulle turkiskaupan myötä. Kun liikenne Winnipegjärvellä ja Saskatchewanjoella lisääntyi 1800–1900-lukujen vaihteessa, Grand Rapidsin asema kauppapaikkana vahvistui hieman. Alusten lasti ja matkustajat oli siirrettävä maitse koskien ohitse Winnipegjärven ja Cedarjärven välillä. Myötävirtaan kuorma laskettiin veneissä, mutta raskaiden kuormien nostaminen vastavirtaan vaati runsaasti ihmis- tai hevosvoimaa.


title: Grand Rapids (Kanada)

text: Kaupunki sijaitsi kahden tärkeän Winnipegjärven turkiskauppareitin varrella, sillä se oli sekä Hudson's Bay Companyn että North West Companyn suosimien luontaisten kauppareittien varrella. Alueella on käyty yhtiöiden keskinäisiä valtataisteluja aina turkiskaupan monopolin purkaantumisesta lähtien.


title: Grand Rapids (Kanada)

text: Kosken rannalle rakennettiin vuonna 1877 viiden ja puolen kilometrin mittainen hevosraitiotie, Grand Rapids Tramway, jonka tarkoitus oli helpottaa purjeveneillä ja kanooteilla saapuneiden tavaroiden ja matkustajien siirtämistä kosken ohitse. Raitiotien kiskotus hankittiin Yhdysvalloista ja kuljetettiin höyryvene SS Colvilella Grand Rapidsiin. Raitiotie oli käytössä vain lyhyen aikaa 1870–1890-luvuilla, kun rautateiden rakentaminen toisaalle käytännössä lopetti Winnipegjärveltä Saskatchewanjoelle kulkevan liikenteen. Grand Rapidsin satamassa riehui tulipalo vuonna 1894, ja tämän yhteydessä tuhoutui useiden satamarakennusten lisäksi myös Hudson's Bay Companyn omistama höyryalus "SS Colvile". Jo vuonna 1900 tämän lyhyen raitiotien liikennöinti oli satunnaista turistiliikennettä lukuun ottamatta päättynyt. Viimeinen maininta raitiotien toiminnasta on vuodelta 1932: tällöin raitiotien on täytynyt olla jo erittäin huonossa kunnossa. Nykyisin kaksi kolmasosaa ratalinjasta on 1960-luvulla rakennetun tekojärven valtaamalla alueella.


title: Grand Rapids (Kanada)

text: Kun rahtiliikenne pikkuhiljaa siirtyi maanteille, Grand Rapidsin kaupunki on saanut viettää hiljaiseloa. Vielä 1960-luvulle tuo Winnipegjärven luoteiskulman ainoa rantakaupunki sai toimia SS Keenoran välietappina, mutta Keenoran poistuttua liikenteestä ovat pienen sataman ainoat käyttäjät olleet kalastusalukset.


title: Tim Commerford

text: Timothy Robert "Tim" Commerford (s. 26. helmikuuta 1968) on yhdysvaltalainen muusikko, joka tunnetaan parhaiten Rage Against the Machine, Audioslave ja Prophets of Rage -yhtyeiden basistina. Commerford on käyttänyt urallaan muun muassa taiteilijanimiä ”Timmy C” ja ”Y.tim.K”.


title: Tim Commerford

text: Commerford syntyi 26. helmikuuta 1968 Kaliforniassa. Hän oli perheensä lapsista nuorin. Hänen isänsä oli ilmailu-insinööri ja hänen äitinsä oli matemaatikko. Hänellä on irlantilaisia ja ranskalaisia sukujuuria. Commerford meni vuonna 2001 naimisiin Aleece Dimasin kanssa, joka on AIDS-aktivisti. Commerfordilla ja Dimasilla on kaksi poikaa, ja perhe asuu Malibussa. Commerford pitää maastopyöräilystä.


title: Tim Commerford

text: Commerford tapasi Zack de la Rochan kouluikäisenä. Commerford ja de la Rocha perustivat kitaristi Tom Morellon ja rumpali Brad Wilkin kanssa Rage Against the Machine -yhtyeen vuonna 1991. Yhtyeen debyyttialbumi ilmestyi vuonna 1992.


title: Tim Commerford

text: 7. syyskuuta 2000 Commerford kiipesi MTV:n Video Music Awards -palkintogaalassa palmulavasteeseen ja kieltäytyi tulemasta alas, kun Rage Against the Machinen kappale Sleep Now in the Fire hävisi parhaan rock-videon palkinnon Limp Bizkitin Break Stuff -kappaleelle. Commerford pidätettiin ja hän joutui viettämään yön putkassa. Muistellessaan tapahtumaa Loudwire-musiikkisivuston haastattelussa vuonna 2015, Commerford kutsui Limp Bizkitiä "yhdeksi musiikin historian typerimmistä bändeistä".


title: Tim Commerford

text: Rage Against the Machine hajosi vuoden 2000 loppupuolella.


title: Tim Commerford

text: Commerford perusti Morellon, Wilkin sekä Soundgarden-yhtyeestä tunnetun Chris Cornellin kanssa Audioslave-yhtyeen vuonna 2001. Audioslave julkaisi kaiken kaikkiaan kolme albumia ennen vuoden 2007 hajoamistaan.


title: Tim Commerford

text: Rage Against the Machine yhdistyi uudestaan vuonna 2007 ja soitti vuoteen 2011 asti konsertteja ympäri maailmaa.


title: Tim Commerford

text: Commerford perusti yhtyeen Future User vuonna 2014 sekä yhtyeen Wakrat vuonna 2015. Commerford toimii molempien yhtyeiden basistina sekä vokalistina.


title: Tim Commerford

text: Commerford perusti Tom Morellon, Brad Wilkin, Public Enemy-yhtyeen Chuck D:n sekä Cypress Hill-yhtyeen B-Realin kanssa superyhtyeen Prophets of Rage. Yhtye soittaa alkuperäisen materiaalin lisäksi kovereita mm. Rage Against the Machinelta, Public Enemyltä sekä Cypress Hilliltä.


title: Tim Commerford

text: Commerford on sanonut itseään "salaliittoteoristiksi". Vuonna 2015 Commerford väitti "Rolling Stone-"aikakauslehden haastattelussa, että Apollo-kuukävely väärennettiin, ja että uskoo ISIS-järjestön olevan fiktiota. Commerford on kuulunut Rage Against the Machine ja Prophets of Rage -yhtyeisiin, joiden kappaleiden sanoitukset ovat kantaa ottavia.


title: Worms 4: Mayhem

text: Worms 4: Mayhem on Team 17:n kehittämä ja Codemastersin julkaisema vuoropohjainen strategiapeli, ja Worms-pelisarjan 13. osa. Peli on julkaistu 2005 PC:lle, PS2:lle ja Xboxille. Pelissä pelaajat yrittävät tappaa vastustajan matoja vaihtelevissa ja kolmiulotteisissa kentissä mielikuvituksellisilla aseilla. Peli etenee vuoropohjaisesti. Pelissä on yksin- ja moninpeli, joista moninpeli saattaa toimia paremmin sosiaalisen puolensa ansiosta.


title: Worms 4: Mayhem

text:
Tässä Worms-pelissä on ensimmäistä kertaa mahdollisuus muokata matoa miten haluaa. Lisäksi pelissä pystyy tekemään oman aseen Weapon Factorylla. Näiden uudistusten vuoksi pelissä ei voi tehdä omia kenttiä kuten Worms 3D:ssä.
Aseita on lisätty entiseen todella paljon ja esimerkiksi ilmaiskujen tehot ovat aikaisempaa voimakkaampia.
Moninpelissä nähdään jo Worms World Partystä tuttu Wormpot. Yksinpelin puolelta löytyy erilaisia aseharjoituksia
sekä harjoitustehtäviä. Kentät ovat yleensä värikkäitä ja hyvin suuria. Usein kentissä on joku rakennus, jonka ympärille kenttä sijoittuu. Moninpelissä on erilaisia pelimuotoja. Tarjolla on lisäksi verkkopeli ja sen mukana chat.


title: Craig

text: Craig on kaupunki Itä-Alaskassa San Alberto Bayn rannalla. Vuoden väestönlaskennassa sen asukasluku oli 1 397. Näistä oli etnisesti 67,07% valkoisia ("white") ja 21,69% Amerikan alkuperäiskansoihin kuuluvia.


title: Cabernet Sauvignon

text: Cabernet Sauvignon on yleisin viinin valmistukseen käytettävä punainen rypälelajike. Lajike muodostaa pienistä, sitkeäkuorisista, sinipunaisista rypäleistä hyvin kiinteän tertun. Myöhään kypsyvänä lajikkeena Carbernet Sauvignonia voidaan viljellä vain suhteellisen lämpimässä ilmastossa, eikä se aina ehdi kypsyä kunnolla edes kotiseudullaan Ranskan Bordeaux'n Medocissa ja Gravesissa.


title: Cabernet Sauvignon

text: Caberbet Sauvignonin rypäle sisältää paljon siemeniä suhteessa hedelmälihaan, mistä syystä siitä tehdyt viinit ovat yleensä hyvin tanniinisia. Tanniinisuuden pehmentämiseksi viinejä yleensä kypsytetään tammitynnyreissä ja pulloissa ennen myyntiä. Cabernet Sauvignonista valmistetut viinit ovat yleensä pitkäikäisiä ja aromikkaimpia viinejä. Rypäleen tunnistaa viineissä voimakkaan mustaherukkaisesta tuoksusta.


title: Cabernet Sauvignon

text: Cabernet Sauvignonin levinneisyyden selittää sen kasvattamisen ja sadonkorjuun helppous. Se soveltuu myös hyvin monenlaiseen maanperään, kunhan vain sen kasvukautena saama lämpömäärä on riittävä. Hyvin lämpimässä ilmastossa, kuten Australiassa, Cabernet Sauvignon tuottaa hedelmäisempää ja vähemmän hapokasta viiniä.


title: Cabernet Sauvignon

text: Bordeaux'n punaviineissä Cabernet Sauvignon rypäleen osuus on korkea, Medocin alueella jopa 80 %. Muina rypäleinä viinissä käytetään Merlotia, Cabernet Francia, Petit Verdotia ja Malbecia, jotka varmemmin kypsyvinä tasoittavat Cabernet Sauvignonin aiheuttamaa epävarmuutta viinin valmistuksessa.


title: Cabernet Sauvignon

text: Rypäleiden murskaamisen ja rankojen poiston jälkeen viinin käyminen alkaa luontaisten hiivakantojen ansiosta 2-3 päivässä. Viinin käymislämpötilan annetaan kohota 29-30 asteeseen mutta ei sen yli. Lämpötilan nousua hillitään sekoittamalla käymistilassa olevaa viiniä pumppaamalla käymissammion pohjalta viiniä kuorten muodostaman keton päälle tai painamalla kettoa viinin sekaan useita kertoja päivässä. Sekoittaminen pidentää myös viinin käymistä muutamalla päivällä aina 5-6 päivään. Käymisen jälkeen viinin annetaan maseroitua viikosta kolmeen viikkoon, jolloin viiniin liukenee väriaineita ja tanniineja kuorista ja siemenistä.


title: Cabernet Sauvignon

text: Käymisen ja maseroinnin jälkeen tapahtuu bakteeripohjainen malolaktinen käyminen, joka laskee viinin happoisuutta ja parantaa viinin makua. Malolaktinen käyminen voi tapahtua luontaisten tai kasvatettujen bakteerien avulla.


title: Cabernet Sauvignon

text: Cabernet Sauvignonista tehty viini tarvitsee kypsytyksen tammitynnyrissä, jossa viinin tanniinit pehmenevät ja viini saa aromaattista ilmeikkyyttä. Hyvin tehty viini kypsytetään tammitynnyreissä, joista yleensä noin kolmasosa on uusia. Vain harvojen huipputilojen viini on riittävän hedelmäistä, että viinin kypsytykseen kannattaa käyttää kokonaan uusia tynnyreitä, sillä uudet tynnyrit ovat kallis investointi. Uudet tynnyrit luovuttavat enemmän aromeja viiniin ja vaikuttavat sitä kautta viinin laatuun ja tyyliin.


title: Cabernet Sauvignon

text: Tynnyrikypsytys kestää yleensä 12-18 kuukautta. Kypsytyksen aikana viinieriä sekoitetaan tynnyristä toiseen, aluksi kerran kuukaudessa mutta kypsytyksen jatkuessa harvemmin. Tynnyrikypsytyksen loppuvaiheessa viini kirkastetaan bentoniitilla tai kananmunan valkuaisella. Ennen pullotusta viini yleensä vielä suodatetaan.


title: Cabernet Sauvignon

text: Heikki Remeksen viinikoulu Reseptitaivaassa: Cabernet Sauvignon


title: Meloni

text: Meloni ("Cucumis melo") on kurkkuihin kuuluva kasvi. Sen hedelmää kutsutaan samalla nimellä. Ravinnoksi käytettäviä lajikeryhmiä ovat muun muassa cantaloupenmeloni, verkkomeloni ja hunajameloni.


title: Meloni

text: Meloni on yksivuotinen köynnös, joka kasvaa noin 1,5 metriä pitkäksi.


title: Meloni

text: Meloni kuuluu eri sukuun kuin "Citrullus"-sukuun kuuluva vesimeloni. Melonit ovat yleensä vesimeloneita kiinteämpiä, ja niissä siemenet sijaitsevat hedelmän keskellä. Vesimeloneissa siemenet ovat tasaisesti jakautuneet koko hedelmälihaan.


title: Meloni

text: Kun melonia haistelee kantaa vastapäätä hedelmän toiselta puolen, raaka meloni on lähes hajuton, kypsä taas tuoksuu hyvin voimakkaasti.


title: Zack de la Rocha

text: Zack de la Rocha (s. 12. tammikuuta 1970 Long Beach, Los Angelesin piirikunta, Kalifornia) on Funk-muusikko, muusikko, runoilija ja aktivisti, joka tunnetaan parhaiten yhdysvaltalaisen Rage Against the Machine-yhtyeen laulajana ja sanoittajana.


title: Zack de la Rocha

text: High schoolissa Zack kiinnostui punk- ja hardcore-musiikista. Hän lauloi ja soitti kitaraa yhtyeessä nimeltä "Hardstance". Hänen kiinnostuksensa yhtyeistä kuten Bad Religion ja Sex Pistols kääntyi yhtyeisiin kuten Minor Threat, Bad Brains ja The Teen Idles.


title: Zack de la Rocha

text: Zack perusti Inside Outin, joka julkaisi singlen "No spiritual surrender" Revelation Recordsin kautta vuonna 1990, ennen hajoamistaan.


title: Zack de la Rocha

text: Zack kiinnostui hip hop -musiikista ja aloitti breikkaamisen paikallisissa klubeissa, joissa hän tapasi Tom Morellon ja Brad Wilkin. He perustivat Rage Against the Machinen, johon liittyi myös Zackin ystävä Tim Commerford.


title: Zack de la Rocha

text: Rage Against the Machinestä tuli yksi poliittisimmista yhtyeistä, joka sai radiosoittoa, ja jonka musiikkivideoita näytettiin MTV:llä. Zack taisteli henkilöiden, kuten Leonard Peltier ja Mumia Abu-Jamal oikeuksista ja tuki Zapatista-liikettä Meksikossa.


title: Zack de la Rocha

text: Rage Against the Machinen toinen ja kolmas albumi olivat listaykkösiä Yhdysvalloissa, mutta eivät herättäneet poliittisesti liikettä, mitä Zack olisi halunnut.


title: Zack de la Rocha

text: Lokakuussa 2000 Zack lähti yllättäen Rage Against the Machinestä. Jotkut pitävät syynä Tim Commerfordin temppua MTV Video Music Awardseissa 2000.


title: Zack de la Rocha

text: Zack ryhtyi myöhemmin työstämään sooloalbumiaan. Monia nimekkäitä yhteistyökumppaneita (muun muassa Trent Reznor, DJ Muggs ja ?uestlove) sisältänyt hanke meni kokonaan pieleen Zackin jätettyä ilmestymättä albumin viimeistelyvaiheisiin.


title: Zack de la Rocha

text: Siitä huolimatta muutamia hänen kappaleitaan, kuten "We Want It All" ja "March of Death", on julkaistu internetissä. "March of Death" on poliittinen kannanotto Irakin sotaan.


title: Kurkut

text: Kurkut ("Cucumis") on kurkkukasveihin kuuluva kasvisuku. Ne ovat ruohovartisia, meheviä köynnöksiä jotka tarttuvat alustaansa imukärhöjen avulla. Sukuun kuuluu noin 30 lajia, joista toiset elävät alkujaan Aasiassa (esimerkiksi kurkku), toiset taas Afrikassa (esimerkiksi meloni). Monia lajeja viljellään yleisesti ravinnoksi.


title: Radio Voima

text: Radio Voima on Lahdessa toimiva kaupallinen paikallisradio. Radion päätoimittaja ja toimitusjohtaja on Matti Eve.


title: Radio Voima

text: Radio Voima kuuluu Lahdessa (Radiomäki) taajuudella 98,6 MHz, Itä-Hämeessä (Nuoramoinen) taajuudella 94,9 MHz ja Kymenlaaksossa (Jaala) taajuudella 91,0 MHz.


title: Radio Voima

text:
Radio 99 (nyk. Radio Voima) valittiin Vuoden 2005 radioksi. Taajudella toimi marraskuusta 1990 paikallisradio nimeltään Lahden Kanava 99 ja sen alkuperäinen taajuus oli 99,0 MHz. Toimintaa pyörittäneen Tiimarin perustajana tunnetun Kari Sulkasen omistaman yhtiön ajauduttua konkurssiin 2000-luvun alussa taajuudella jatkoi työntekijöiden voimin Monday's Special Oy. Radioaseman nimenä oli Radio 99 marraskuuhun 2007 asti.
Radio Voiman taustayhtiö Monday´s special kuuluu nykyään Mediatalo ESA -konserniin.


title: Flynnin ilmiö

text: Flynnin ilmiö tarkoittaa älykkyyttä mitattaessa esiintyvää pitkän aikavälin kehitystä, jossa tulosten keskiarvo väestötasolla nousee ajan myötä. Havainto on nimetty uusiseelantilaisen filosofin ja älykkyystutkijan James R. Flynnin mukaan.


title: Flynnin ilmiö

text: Ilmiön selitysyrityksiä ovat olleet muun muassa pienempi perhekoko, tehokkaampi koulutus, ravinnon kehittyminen, elinympäristön monimutkaistuminen ja heteroosi eli alleelien sekoittumisen tuomat hyödyt yksilönkehityksessä. Havainto saattaa ihmetyttää varsinkin ihmisiä, jotka uskovat älykkyystestien mittaavan ihmisyksilön absoluuttista, muuttumatonta älykkyyttä, koska se tarkoittaisi, että uudet sukupolvet ovat aina aiempia älykkäämpiä. Flynn itse ei usko tähän.


title: Flynnin ilmiö

text: Vuonna 2001 Flynn ja ekonomi William T. Dickens esittivät mekanismin, jolla ympäristötekijöiden vaikutus älykkyysosamäärään voisi korostua takaisinkytkennän kautta artikkelissa ”Heritability estimates versus large environmental effects: The IQ paradox resolved”, joka julkaistiin "Psychological Review" -lehdessä.


title: Flynnin ilmiö

text: Vuonna 2005 Colom ryhmineen esitti aineistoa, jossa espanjalaisten lasten älykkyysosamäärä kasvoi sitä enemmän mitä enemmän heidän ravintonsa parani.


title: Flynnin ilmiö

text: Koulutuksen ja Flynnin ilmiön suhdetta puolestaan ovat tutkineet viime aikoina esimerkiksi Teasdale ja Owen (2005). He havaitsivat, että 500 000 tanskalaisen miehen ÄO-testauksissa vuosien 1959 ja 2004 välissä oli nousua 1990-luvun loppua kohti ja sitten lasku 1990-lukua edeltäneelle tasolle. He arvelivat, että tätä kehitystä edesauttoi samaan aikaan tapahtunut opiskelijamäärien väheneminen 16–18-vuotiaille tarkoitetuissa kolmivuotisissa edistyneemmän tason koulutusohjelmissa.


title: Vesimeloni

text: Vesimeloni ("Citrullus lanatus", joskus myös "C. vulgaris") on "Citrullus"-sukuun kuuluva viljelyskasvi ja sen hedelmä. Vesimelonin hedelmä on rakenteeltaan marja. Alun perin vesimeloni on kotoisin eteläisestä Afrikasta. Vesimelonilla on paksu vihreä kuori ja mehukas, makea, yleensä punainen sisus. Suurin osa (jopa 93–95 %) hedelmästä on vettä


title: Vesimeloni

text: Vesimelonia kutsutaan joskus myös venäjästä lainatulla nimellä "arbuusi".


title: Vesimeloni

text: Tutkimusmatkailija David Livingstone kertoi vesimeloneja esiintyneen runsaasti Kalaharin autiomaassa, josta hedelmän uskotaan olevan peräisin. Siellä kasvi kasvaa villinä ja on tärkeä paikallisten asukkaiden veden lähde. Villistä muodosta käytetään nimityksiä sitruunameloni ja tsamma. Sen arvellaan olevan viljellyn muodon alkuperäinen muoto. Sen maku on kitkerä, ja hedelmäliha on kiinteä. Pektiinipitoisena se on käyttökelpoinen säilöntään. Siitä käytetään samaa tieteellistä nimeä kuin vesimelonista. Kasvin siemeniä on kuitenkin löytynyt myös Lounais-Libyan Uan Muhuggiagista arkeologiselta alueelta, minkä vuoksi sen muinainen levinneisyys on saattanut olla aiempia tietoja laajempi.


title: Vesimeloni

text: Vesimelonia viljeltiin tiettävästi ensimmäisen kerran Egyptissä noin 5 000 vuotta sitten. Hedelmä on kuvattu hieroglyfeissä, ja meloneja pantiin usein faaraoiden hautoihin. Egyptiläisen mytologian mukaan vesimeloni sai alkunsa aavikon jumala Sethin siemennesteestä.


title: Vesimeloni

text: 900-luvulle mennessä vesimelonia viljeltiin jo Kiinassa, joka on nykyään suurin vesimelonin tuottaja. Eurooppaan hedelmä tuli viimeistään 1200-luvulla. Espanjalaisten mukana vesimeloni levisi Pohjois-Amerikan intiaaneille 1500-luvulla.


title: Vesimeloni

text: Nykyään vesimelonista on jalostettu useita lajikkeita, esimerkiksi siemenettömiä tai hedelmälihaltaan keltaisia. Japanissa maanviljelijät keksivät tavan kasvattaa kuutionmuotoisia vesimeloneja: hedelmät kasvatetaan lasisissa laatikoissa, jolloin ne muotoutuvat astian mukaisiksi. Muoto helpottaa melonien varastointia ja kuljetusta. Kulmikkaat vesimelonit ovat kuitenkin huomattavasti tavallisia kalliimpia.


title: Vesimeloni

text: Pohjois-Amerikassa vesimeloni on muodostunut rasistiseksi stereotypiaksi. Yhdysvalloissa tummaihoisten kuvattiin usein 1800-luvun lopun ja 1900-luvun alun karikatyyreissä olleen ylettömän ihastuneita vesimeloniin.


title: Vesimeloni

text: Vesimeloni syödään usein sellaisenaan, viipaleiksi leikattuna. Se sopii myös palasina salaatteihin tai aterian lisukkeeksi. Etelä-Venäjällä vesimelonista valmistetaan olutta. Myös vesimelonin kuori kelpaa syötäväksi. Säilöttyä vesimelonin kuorta käytetään esimerkiksi Kiinassa ja Venäjällä. Vesimelonista on myös hyvä tehdä erilaisia drinkkejä sekoittamalla sitä esimerkiksi rommin sekaan.


title: Vesimeloni

text: Vesimelonin siemenet ovat ravinteikkaita, ja niitä syödään usein sellaisenaan tai käytetään ruoanlaitossa. Kiinassa vesimelonin siemenet ovat erittäin suosittuja, ja niitä myydään paahdettuina ja maustettuina. Siemenistä voidaan myös puristaa öljyä. Tämän vuoksi onkin jalostettu vesimelonilajikkeita, joissa hedelmälihaa on vähän mutta siemeniä runsaasti.


title: Viisi (yhtye)

text: Viisi on vuonna 2003 perustettu viiden naisen muodostama a cappella -yhtye. Kokoonpano on julkaissut kaksi albumia sekä tehnyt satoja yrityskeikkoja ja lukuisia konsertteja. Yhtyeessä laulavat Virpi Eroma, Saima Hyökki, Pauliina Kokkonen, Essi Marila ja Aliina Mäkitalo. Viisi on uransa alusta lähtien sovittanut kaikki kappaleensa itse, ja maaliskuun lopussa 2010 julkaistun esikoisalbumin kaikki laulut ovat yhtyeen jäsenen Virpi Eroman sävellyksiä. Sanoituksia yhtyeelle ovat tehneet muun muassa Mariska, Paula Vesala, Heimo Hatakka ja Inka Nousiainen.


title: Viisi (yhtye)

text: Keväällä 2011 Helsingissä alkaneella "Viiden vietävänä" -klubilla loppuunmyydyilla keikoilla vierailijoina olivat muun muassa Maija Vilkkumaa, Tuure Kilpeläinen, Hanna Pakarinen ja Mariska. Menestysklubin innoittamana yhtye teki vuonna 2012 eri puolella Suomea vierailleen "Viiden vietävänä Maija Vilkkumaa" -kiertueen. Yhtyeen perinteisiin on kuulunut myös vuosittainen joulukiertue.


title: Viisi (yhtye)

text: Viisi jäi tauolle kesällä 2013, mutta yhtye on senkin jälkeen edelleen esiintynyt yksityistilaisuuksissa. Lokakuun 2013 lopussa yhtye teki kolme kaupunkia kattaneen Kiinan kiertueen. Lokakuussa 2014 Viisi ilmoitti lopettavansa toimintansa huhtikuussa 2015 Savoy-teatterissa järjestettävään konserttiin.


title: Geoff Rowley

text: Geoffery Joseph Rowley (s. 6. kesäkuuta 1976, Liverpool, Englanti) on ammattilaisrullalautailija, joka nykyisin asuu Huntington Beachissä, Kaliforniassa. Geoff aloitti rullalautailun 13-vuotiaana, ja on rullalautaillut yli 18 vuotta. Hän varttui Ison-Britannian kaduilla lautaillen ja valittiin Trasher-lehden vuoden rullalautailijaksi vuonna 2000. Hänen nimikkotemppunsa on Rowley Darkslide. Geoff nauttii valokuvaamisesta ja metsästämisestä, vaikka omaakin vahvan vegaanihistorian. Myös straight edge -aatteen Geoff on hylännyt menneisyyteen.


title: Kari S. Tikka

text:
Kari Sulo Tikka (21. elokuuta 1944 Lahti – 25. toukokuuta 2006 Helsinki) oli oikeustieteen tohtori, Helsingin yliopiston finanssioikeuden professori ja yksi Suomen johtavista verotuksen asiantuntijoista.
Tikka muutti 1962 Lahdesta Helsinkiin opiskelemaan ja suoritti sekä juristin että ekonomin tutkinnot. Tikka oli lahjakkuus ja hänestä tuli vain 31-vuotiaana Helsingin yliopiston finanssioikeuden professori.


title: Kari S. Tikka

text: Tikka vaikutti pitkään oikeustieteen koulutuksessa ja koulutuksen kehittämistyössä, niin peruskoulutus- kuin jatkokoulutustasolla. Hän toimi aiemmin myös Suomen Lakimiesliiton puheenjohtajana.


title: Kari S. Tikka

text: Tikka oli mukana useissa lainvalmistelutyöryhmissä ja vaikutti keskeisesti suomalaisen verolainsäädännön kehitykseen. Pitkälti hänen aikaansaannoksenaan pidetään muun muassa yhtiöveron hyvitysjärjestelmää, josta luovuttiin myöhemmin koti- ja ulkomaisten osinkojen erilaisen verokohtelun tultua EU-perussopimuksen vastaiseksi.


title: Kari S. Tikka

text: Ennen kuolemaansa Tikka esiintyi julkisuudessa näkyvästi tasaveron kannattajana. Hän esitti, että pääomatulojen ja ansiotulojen erilainen verotus leventää taloudellista kuilua yritysten omistajien ja palkansaajien välillä.


title: Kari S. Tikka

text: Tikka kirjoitti lukuisia tieteellisiä artikkeleita ja kirjoja, joista tunnetuimpia ovat "Veropolitiikka" sekä "Yritysverotus" 1–2 (yhdessä O. Nykäsen kanssa). Hänen väitöskirjansa "Veron minimoinnista" oli aikanaan yksi Suomen myydyimmistä väitöskirjoista. Hän kuului myös "Verotus"-lehden toimituskuntaan.


title: Kari S. Tikka

text: Tikka toimi myös Yliopiston Apteekin hallituksen puheenjohtajana vuodesta 2001 alkaen kuolemaansa saakka.


title: Kari S. Tikka

text: Vapaa-aikanaan Tikka harrasti taiteen keräämistä. Hänen kokoelmissaan oli esimerkiksi Picassoa, Matissea ja Chagallia. Hän myös seurasi aktiivisesti balettia ja teatteria. Helsingin Sanomien kuukausiliitteen 6/2007 artikkelin "Professori Kari S. Tikan elämä" mukaan hän ei peitellyt homoseksuaalisuuttaan ja esiintyi muun muassa nuorten miesseuralaisten kanssa myös virallisilla vastaanotoilla.


title: Kari S. Tikka

text: Tikka löydettiin 28. toukokuuta 2006 kuolleena asunnostaan. Hän oli silloin 61-vuotias. Poliisitutkimuksissa selvisi, että hän oli joutunut henkirikoksen uhriksi. Surmayötä edeltävänä iltana Tikka oli poistunut Helsingin Iso-Roobertinkadulla sijaitsevasta DTM-yökerhosta kahden nuoren miehen seurassa.


title: Kari S. Tikka

text: Helsingin poliisi pidätti 29. toukokuuta surmasta epäiltynä 19-vuotiaan venäläisen Aleksandr Ioninin ja 23-vuotiaan Viron inkerinsuomalaisen Mika-Martti Zukovin, jotka tunnustivat teon ja kertoivat motiiviksi tavaroiden anastamisen asunnosta. Poliisin mukaan surmalla ei ollut yhteyttä Tikan ammattiin.


title: Kari S. Tikka

text: Kun oikeuden pääkäsittely alkoi 26. syyskuuta, kihlakunnansyytäjä Harri Ilander vaati Ioninin ja Zukovin tuomitsemista murhasta ja törkeästä ryöstöstä. Zukovia avusti oikeudessa Heikki Lampela. Helsingin käräjäoikeus hylkäsi syytteen murhasta ja tuomitsi Ioninin ja Zukovin taposta ja törkeästä ryöstöstä 11 vuodeksi vankeuteen. Helsingin hovioikeus piti tuomiot samoina toukokuussa 2007 antamassaan päätöksessä. Heidät lähetettiin Vantaan vankilaan. Ionin oli teon tehdessään alle 21-vuotias, joten hän suoritti tuomiostaan nuorisovangin statuksella vain kolmasosan. Vapaaksi hän pääsi vankeuden kestettyä 3 vuotta ja 8 kuukautta.


title: Myrskylinnut (elokuva)

text: Myrskylinnut () o koko perheen toimintaelokuva, joka pohjautuu 1960-luvulla tuotettuun "Myrskylinnut"-televisiosarjaan. Supermarionaatiotekniikalla tehdystä alkuperäisestä televisiosarjasta ja sen aiemmista elokuvasovituksista poiketen "Myrskylinnuissa" näyttelivät oikeat ihmiset. Elokuvan ensi-ilta Yhdysvalloissa oli 31. heinäkuuta 2004. Elokuvan ohjaaja Jonathan Frakes on tunnettu erityisesti Star Trek -elokuvista. Elokuvan tarina sijoittuu vuoteen 2010.


title: Myrskylinnut (elokuva)

text: Elokuvan juoni perustuu televisiosarjan lähtöasetelmaan: miljardööri Jeff Tracy (Bill Paxton) on ostanut trooppisen saaren valtameren keskeltä ja perustanut sinne kansainvälisen pelastuspartion, joka tunnetaan käyttämiensä, Välkkynä (Anthony Edwards) tunnetun professori Hiram K. Hackenbackerin suunnittelemien ja rakentamien ihmeellisten lentoalusten, Myrskylintujen, nimellä. Tracyn pojan John Tracyn (Lex Shrapnel) ohjastamasta avaruusasemasta käsin Tracyt havaitsevat maailmalla tapahtuvat katastrofit, ja Jeff Tracy ja hänen neljä poikaansa yrittävät parhaansa mukaan pelastaa ihmisiä. Jeff Tracyn viides poika, Alan Tracy (Brady Corbet), on vielä niin nuori, ettei häntä pyynnöistään huolimatta päästetä mukaan pelastusoperaatioihin, vaan hänen on käytävä tavallista koulua.


title: Myrskylinnut (elokuva)

text:
Ovelan juonensa avulla Myrskylintujen arkkivihollinen The Hood eli Konna (Ben Kingsley) saa vihiä Tracyn saaren sijainnista, ja houkuttelee Jeff Tracyn poikineen avaruuteen ampumalla John Tracyn miehittämää avaruusasemaa risteilyohjuksella. Konnan tarkoituksena on paitsi kostaa Jeff Tracylle, myös ryöstää pelastuspartion ihmeellisten laitteiden avulla pankkeja ja tulla maailman rikkaimmaksi mieheksi. Tracyjen lähdettyä avaruuteen Konna valtaa saaren apuriensa Mullionin ja Transomin (Deobia Oparei ja Rose Keegan) kanssa ja saa estettyä Tracyjen paluun maahan, muttei ota huomioon, että nuori Alan Tracy, Välkyn poika Fermat (Soren Fulton) sekä Tracyjen palvelijapariskunnan tytär Tin-Tin (Vanessa Hudgens) ovat yhä saarella. Myrskylintujen kohtalo on nyt kolmikon varassa. Lopulta Alan saa urheudellaan ja nokkeluudellaan osoitettua isälleen olevansa valmis osallistumaan Myrskylintujen toimintaan.
Myrskylinnut sai tv-sarjan faneilta ristiriitaisen vastaanoton. Monille pelkästään oikeiden näyttelijöiden käyttö nukkejen sijaan oli tarpeeksi paha tuomitakseen elokuva täysin. Monet myös paheksuivat sitä, että Myrskylinnuista oli tehty vain kulissi perinteiselle "lapset pelastavat maailman" -asetelmalle; toisaalta aiemmat Myrskylintu-elokuvat ovat olleet periaatteessa vain pitkiksi venytettyjä televisiosarjan jaksoja. Monille Myrskylintu-faneille joidenkin pienten tv-sarjan yksityiskohtien laiminlyöminen tai muuttaminen oli kova isku: esimerkiksi pelastuspartion brittiläisen agentin Lady Penelopen (Sophia Myles) ihmeellisen, vaaleanpunaisen FAB-1-auton muuttaminen Rolls-Roycesta Fordiksi oli monen mielestä törkeää – muutos johtui siitä, ettei Rolls-Royce olisi antanut käyttää elokuvassa kuin olemassa olevia malleja. Myös Fermatin ja Hoodin apurien hahmot luotiin vain elokuvaa varten. Elokuva on Alan Tracyn iästä päätellen tapahtuvinaan ennen televisiosarjan tapahtumia, mutta televisiosarjan ensimmäisessä jaksossa Myrskylinnut vasta aloittavat toimintansa, ja kaikki pojat ovat aikuisia ja Jeff jo vanhempi eikä itse osallistu operaatioihin. Elokuvassa Myrskylinnut ovat toimineet jo pitkään, ja Jeff toimii itse mukana.


title: Myrskylinnut (elokuva)

text: Myös elokuvan kohderyhmä jäi monelle epäselväksi; elokuvallisesti se on selkeästi suunnattu nuoremmalle polvelle, mutta alkuperäistä sarjaa seuranneet huomaavat siinä runsaasti hauskoja yksityiskohtia ja nostalgiaa (toisaalta esimerkiksi Suomessa sarja uusittiin 1990-luvulla).


title: Myrskylinnut (elokuva)

text: Elokuva kuvattiin osin Seychelleillä ja osin studiossa Yhdistyneessä kuningaskunnassa.


title: Pakilan Veto

text: Pakilan Veto ry (PaVe) on pohjoishelsinkiläinen Paloheinässä toimiva urheiluseura, joka on perustettu vuonna 1934. Seura keskittyy maastohiihtoon mutta lajeina on aiemmin ollut myös paini, pesäpallo, jääkiekko ja yleisurheilu. Seura on myös Hiihtoliiton tähtiseura.


title: Pakilan Veto

text: Nuorisotoiminta on seuran vahvuus. Säännöllisesti harjoittelevia ryhmiä on viisi vuotiaista lapsista (minisomparyhmä) alkaen, harjoitukset ympäri vuoden. Talvisin Pakilan Veto järjestää lapsille hiihtokoulun sekä sopimuksesta tekniikkavalmennusta myös varttuneimmille hiihtäjille ja ryhmille. Vuosittain seura on järjestänyt Paloheinässä piirikunnalliset Paloheinä-hiihdot, kansalliset Haltiavuoren hiihdot sekä kauden päättävät Romuhiihdot. Seura järjestää harjoituksia myös ympäri pääkaupunkiseutua.


title: Pakilan Visa

text: Pakilan Visa on urheiluseura, joka on perustettu vuonna 1936. Seuran toimintalajeina ovat koripallo, salibandy, yleisurheilu ja kuntourheilu. Pakilan Visan toiminta-alue on Pohjois-Helsinki, mutta jäseniä on ympäri pääkaupunkiseutua.


title: Pakilan Visa

text: Pakilan Visalla oli tärkeä osa Pakilan työväenliikkeen toimintaa, jolle oli ominaista 1930-luvulla vasemmistolainen suuntautuminen. Muiden entisten pakilalaisten vasemmistolaisyhdistysten, kuten työväenyhdistys Salaman tavoin pakilalaiset urheiluseurat joutuivat aikoinaan valtion seurantaan: yksi Pakilan Visan edeltäjistä, Pakinkylän Veljet, lakkautettiin 1932, ja sen toimipaikka Pakilan työväentalo takavarikoitiin.


title: Pakilan Visa

text:
Pakilan Visa on merkittävä koripallon kasvattajaseura. Joukkueita on 7-vuotiaista 18-vuotiaisiin. Koripallojoukkueet pelaavat Koripalloliiton Eteläisen alueen sarjoissa. Palloiluun keskittyvät liikuntaleikkikoulut toimivat Käpylän, Kumpulan ja Pakilan alueilla.
Salibandyssa Visalla on poikajoukkueita. Lisäksi kesäisin seura järjestää lasten yleisurheilukouluja. Koripallossa seuralla on lisäksi lukuisia aikuisjoukkueita Eteläisen alueen sarjoissa.


title: Emic

text: Emic ja etic ovat yhteiskunta- ja käyttäytymistieteissä, varsinkin kulttuurien tutkimuksessa kaksi erilaista tapaa jäsentää tietoa ihmisten käyttäytymisestä. Emic-taso tarkoittaa käyttäymisen kuvaamista termein, jotka ovat henkilön itsensä (tiedostaen tai tiedostamatta) ymmärtämiä. Etic-taso tarkoittaa käyttäytymisen kuvausta termein, jotka ulkopuolinen havainnoja ymmärtää. Emic-tasoa käytetään tutkittaessa kulttuuria paikallisesti, etic-tasoa tutkittaessa kulttuuria yleensä ja vertailtaessa eri kulttuureita.


title: Emic

text: Etic-taso on tutkijan luoma abstraktio emic-tasosta, jossa kulttuurin käsitteet on käännetty etic-kielelle. Etic-tason käsitteet on johdettu tietyn kulttuurin emic-käsitteistä.


title: Emic

text: Lingvisti Kenneth Pike on johtanut emic ja etic -termit termeistä phonemic ja phonetic (foneeminen ja foneettinen).


title: CN Tower

text: CN Tower on tietoliikenne- ja näköalatorni, joka sijaitsee Toronton keskustassa, Ontariossa, Kanadassa. Torni on 553,33 metriä korkea ja oli maailman korkein tornirakennelma rakennusvuodestaan 1975 syyskuuhun 2007 saakka vielä rakennusvaiheessa olleen Burj Dubaiin ohittaessa sen. Rakennus on silti länsimaiden korkein tornirakennelma, Toronton taivaanrajan ikoni ja Kanadan symboli. Tornissa vierailee yli 2 miljoonaa kansainvälistä vierailijaa vuosittain.


title: CN Tower

text: "CN" viittasi alun perin Canadian Nationaliin, rautatieyhtiöön, joka rakennutti tornin. Vuonna 1995 torni kuitenkin siirrettiin Canada Lands Companylle. Koska paikalliset halusivat nimen pysyvän "CN Tower"ina, nimen lyhenteen viittaus muutettiin Canada's National Toweriksi; näitä nimiä ei kuitenkaan käytetä yleisesti.


title: CN Tower

text: Vuonna 1995 American Society of Civil Engineers nimesi CN Towerin yhdeksi nykyisen Maailman seitsemästä ihmeestä. Torni kuuluu myös "World Federation of Great Towers"iin.


title: CN Tower

text: CN Towerin idea sai alkunsa vuonna 1968, kun Canadian National Railway päätti rakennuttaa suuren TV- ja radioviestintää varten tarkoitetun rakennuksen, joka palvelisi Toronton aluetta ja kuvaisi Kanadan teollisuuden ja CN:än vahvuutta. Nämä suunnitelmat velloivat seuraavien vuosien ajan ja itse projekti alkoi virallisesti vuonna 1972. Tornille piti myös myöhemmin tulla metroasema. Avaintiimiin kuuluivat mm. "John Andrews Architects"; Webb, Zerafa, Menkes, Housden Architects; Foundation Building Construction ja Canron.


title: CN Tower

text: 1960-luvun lopulla ja 1970-luvun alussa Torontossa oli rakennettu lukuisia suuria pilvenpiirtäjiä keskustan alueelle. Huomattavin näistä oli First Canadian Place. Korkean rakennuskannan vuoksi TV- ja radiolähetysten signaalia ei saatu joka paikkaan, joten helppo ratkaisu oli rakentaa niin korkea torni että signaalin sai sieltä kaikkialle.


title: CN Tower

text: Alkuperäisen suunnitelman mukaan tornin jalustassa olisi ollut kolme itsenäistä sylinterin muotoista "pilaria", jotka olisi kiinnitetty useista kohdista strukturaalisiin siltoihin. Jos suunnitelma olisi toteutettu, rakennus olisi jäänyt huomattavasti lyhyemmäksi, ja itse antenni olisi luultavasti ollut nykyisen keskitason ja SkyPod -tason kohdilla. SkyPod -taso ei kuulunut alkuperäisiin suunnitelmiin, kunnen ajateltiin että vierailijat maksaisivat enemmän korkeammasta näköalatasanteesta ja sen kustannukset eivät olisi liian suuret. Samoihin aikoihin tajuttiin myös, että rakennuksesta saattaisi tulla maailman korkein rakennus ja suunnitelmia muutettiin aina sen valmistumiseen saakka.


title: CN Tower

text: CN Towerin rakennustyöt aloitettiin 6. helmikuuta 1973 kaivamalla massiivinen kuoppa tornin perustaa varten. Kun perusta oli saatu valmiiksi, se oli keskikohdastaan noin 15 metriä syvä, siitä oli poistettu noin 56 000 tonnia maata, johon oli valettu 450 tonnia betonia ja 36 tonnia teräskaapelia. Tähän kului vain neljä kuukautta.


title: CN Tower

text: Elokuussa 1974 saatiin päätason rakennus valmiiksi. Tornin antenni nostettiin 30 osassa Sikorsky S-64 Skycrane helikopterilla. Antennin ylösviennistä tuli turistinähtävyys ja sen aikataulu laitettiin jopa paikallislehteen. Helikopterin käyttö säästi kuukausia, kuljetuksen kestettyä kaiken kaikkiaan vain kolme ja puoli viikkoa.


title: CN Tower

text: Torni sai lopullisen pituutensa 2. huhtikuuta 1975 26 kuukauden rakennusurakan jälkeen. Torni painoi noin 118 000 tonnia ja siitä tuli maailman korkein rakennus. Koko torni sisältää yhteensä 40 500 kuutiometriä betonia, 544,2 tonnia raudoitusta ja 128 kilometriä teräskaapelia.


title: CN Tower

text: Kaksi vuotta rakentamisen jälkeen suunnitelmat metroasemasta unohdettiin, ja torni jäi yksin hylätylle teollisuusalueelle. Tämä aiheutti ongelmia turistien saamisen kanssa.


title: CN Tower

text: CN Tower sisältää useita alarakenteita. Tornin pääosa on ontto kuusikulmainen betonipilari, jossa on kuusi hissiä, portaikko ja energiayhteydet. Tämän huipulla on 102 metriä korkea metallinen radioantenni, joka kuljettaa radio- ja TV-signaaleja. Tornissa on kaksi vierasaluetta: pääkansitaso, joka tunnettiin aikaisemmin nimellä SkyPod, 446,5 metrin korkeudessa juuri antennin alapuolella. Tornin kuusikulmaisen muodon pystyy näkemään kahdesta paikasta.


title: CN Tower

text: Pääosassa on seitsemän kerrosta, joista osa on yleisesti avoinna. Yleisten alueiden alapuolella – 338 metrin korkeudessa – on suuri valkoinen donitsinmuotoinen suojakupu, jossa on rakennuksen mikroaaltovastaanottimet. Lasilattia ja ulkoilman näköalatasanne ovat 342 metrin korkeudessa. Lasilattia on pinta-alaltaan 24 neliömetriä ja se kestää 4100 kilopascalin paineen (41,8 kg/cm). Lasilattian paksuus on 64 millimetriä, mukaan lukien 25 millimetrin laminoitulasiruutu, 25 millimetrin paksuinen ilmatila ja 13 millimetrin lasiruutu. Osa ihmisistä kokee korkeanpaikankammoa katsoessaan lasilattian läpi alas maahan 342 metrin korkeudesta. Vuonna 2008 yhtä hisseistä paranneltiin lisäämällä siihen lasilattia. The Horizons Cafe ja tähystyskerros ovat 346 metrin korkeudessa. The 360 Restaurant, ravintola, joka pyörii täyden kierroksen 72 minuutissa, on 351 metrin korkeudessa. Kun torni avattiin ensimmäisen kerran, siellä oli myös disco nimeltä Sparkless, jossa oli koko maailman korkein disco- ja tanssilattia.


title: CN Tower

text: Sky Pod on toiseksi korkein yleinen näköalatasanne koko maailmassa, ja sen voittaa ainoastaan Shanghai World Financial Center. Pilvettömänä päivänä tornista on mahdollista nähdä jopa 100–120 kilometrin päähän; Rochesterista Ontariojärvelle, Niagaran putousten usvaan tai Simcoe-järven rannikolle.


title: CN Tower

text: Metallinen portaikko ulottuu pääkansikerrokseen 1776 askelman jälkeen ja Sky Pod on 100 metriä sen yläpuolella 2579 askelma jälkeen. Näitä portaita käytetään vain hätätapauksissa eivätkä ne ole yleisesti auki.


title: CN Tower

text: CN Tower avattiin yleisölle 26. kesäkuuta 1976 vaikka virallinen avauspäivä onkin 1. lokakuuta. Rakennuskustannuksia tuli yhteensä noin 63 miljoonaa dollaria.


title: CN Tower

text: 2. maaliskuuta 2007 ollut jäätävä lumimyrsky johti valtavien, jopa useita senttimetrejä halkaisijaltaan olevien jääpuikkojen muodostumiseen tornin sivuille ja muihin keskustan rakennuksiin. Aurinko sulatti jään ja tuuli puhalsi niitä pois rakennuksesta. Pelättiin, että autoihin ja lähitalojen ikkunoihin iskeytyisi näitä valtavia jääpaloja, jonka takia poliisi sulki tornia lähellä olevien katujen liikenteen. Aamuruuhkan aikaan, 5. maaliskuuta, poliisi laajensi suljettujen katujen aluetta Gardiner Expresswaylle 310 metrin päähän tornista, kun voimistuneet tuulet puhalsivat jäätä kauemmas, jopa King Streetille 490 metrin päähän, jossa taksin tuulilasiin iskeytyi jäätä.


title: CN Tower

text: 6. maaliskuuta Gardiner Expressway avattiin jälleen tuulten rauhoituttua. Se oli ensimmäinen kerta kun tämän kaltainen tapahtuma uhkasi ihmisten turvallisuutta.


title: CN Tower

text: Elokuussa 2000 Ostankinon televisiotornissa Moskovassa syttyi tulipalo, joka tappoi useita ihmisiä ja aiheutti valtavasti vahinkoa. Palosta syytettiin kehnoa huoltoa ja vanhanaikaisia välineitä. Tulipalonehkäisylaitteiden häiriö ja palomiesten puutteellinen kalusto antoi palolle hyvät puitteet tuhota suurimman osa sisustaa ja pelättiin jopa tornin kaatuvan.


title: CN Tower

text: Ostankinon televisiotorni rakennettiin vain yhdeksän vuotta ennen CN Toweria ja se on vain 13 metriä lyhyempi. Tornien samankaltaisuus johti huoleen, että CN Towerissa voisi olla samanlainen riski tragediaan. Kanadan viranomaiset kuitenkin vakuuttivat, että olisi "hyvin epätodennäköistä", että CN Towerissa tapahtuisi samanlainen tragedia, sillä tornissa on tärkeitä suojakeinoja (mm. laaja sprinklerijärjestelmä ja hissi, joka kulkee rakennuksen ulkopuolella), joita Ostankinon televisiotornissa ei ollut.


title: CN Tower

text: CN Toweriin sytytettiin kerran yöllä valkohehkuiset valot, mutta ne poistettiin vuonna 1977, koska ne olivat liian kalliit ja vaikeasti korjattavat. Kesäkuussa 2007 torniin laitettiin 1330 superkirkasta LED-valoa hissikuilujen sisälle, "kuplan" yläpuolelle ja tornin antenniin. Virallinen avajaisseremonia pidettiin 28. kesäkuuta ennen Canada Day -viikkoa. Tornin valot vaihdetaan juhlapuvuksi ja muiksi suuriksi juhlatilaisuuksiksi. Toronton 95. Grey Cupin jälkeen tornin valot olivat vihreät ja valkoiset, jotka edustivat Grey Cup voittaja Saskatchewan Roughridersien värejä.


title: CN Tower

text: Valoja ohjataan tietokoneilla ja LED-valot käyttävät vähemmän energiaa kuin entiset valot. LED-valojen kulut kuukautta kohden ovat arviolta 1000 dollaria.


title: Delta Junction

text: Delta Junction on kaupunki Alaskassa. Se sijaitsee Delta- ja Tananajokien kohtauspisteessä. Sen asukasluku oli vuonna 840.


title: Delta Junction

text: Athapaska-intiaanit ovat asuttaneet Alaskan sisäosia eläen metsästäen ja kalastaen ainakin 10 000 vuotta.


title: Delta Junction

text: Vuonna 1928 alueelle tuotiin Montanasta 23 biisonin lauma, koska niiden pelättiin kuolevan sukupuuttoon Yhdysvalloissa. Aluetta, jossa ne vaelsivat kutsuttiin nimellä Buffalo Center, joka on yhteneväinen nykyisen Delta Junctionin kanssa. Nykyinen biisonikanta pidetään noin tuhannessa eläimessä.


title: Delta Junction

text: Toisen maailmansodan aikana rakennetun Alaska Highwayn ja Richardson Highwayn risteyskohtaan syntyi Delta Junction. Kahdeksan kilometriä etelään Delta Junctionista rakennettiin sodan aikana myös Allen Army Airfield, jota käytettiin tarvikkeiden lähettämiseen Venäjälle.


title: Delta Junction

text:
Sodan jälkeen perustettiin Yhdysvaltojen armeijan tukikohta Fort Greely lentokentän viereen. Kylmän sodan aikana sitä ja ympäröivää aluetta käytettiin sotilaiden koulutusalueena. Vuonna 1957 Richardson Highway päällystettiin, kuten samaan aikaan myös osia Alaska Highwaysta. Tukikohta ja turismi nostivat alueen taloutta ja sen kaupallinen keskus muutti Big Deltasta Delta Junctioniin.
North Slopesta löydettiin öljyä vuonna 1968. Öljyputken rakentaminen North Slopesta Valdeziin alkoi vuonna 1974 ja rakennustyöt kohensivat myös Delta Junctionin alueen taloutta. Kaupunki koki kultaryntäykseen verrattavan hetkellisen kasvubuumin.


title: Delta Junction

text: 1970-luvun lopulla ja 1980-luvun alussa Alaskan osavaltio panosti varoja maanviljelyyn ja perusti kaupungin itäpuolelle maatiloja ohranviljelyä varten. Projekti kuitenkin epäonnistui. Poliittiset paineet ja kasvavat kustannukset johtivat projektin lopettamiseen kuvernöörien vaihtumisen myötä.


title: Delta Junction

text: 1980-luvulla öljyputken rakentaminen päättyi ja uusi valtatie George Parks Highway lyhensi matkaa Anchoragen ja Fairbanksin välillä. Monet matkailijat käyttivät uutta reittiä, ohittaen Delta Junctionin. Nämä seikat aiheuttivat kaupungin talouden alamäen.


title: Delta Junction

text: 1990- ja 2000-luvuilla kaupunkiin on muuttanut paljon ihmisiä entisen Neuvostoliiton alueilta. Vuonna 1995 Fort Greelya alettiin asteittain sulkea. Vuonna 2002 jolloin sulkeminen oli saatu päätökseen, tukikohdassa oli enää 100 työntekijää lähinnä ylläpitotehtävissä. Pian tämän jälkeen Yhdysvaltain hallitus ilmoitti suunnitelmista rakentaa ohjuspuolustustukikohta Fort Greelyyn.


title: Delta Junction

text: Viime vuosina Delta Junctionin talous on elpynyt kovaa vauhtia Fort Greelyn ohjustukikohdan rakentamisen myötä. Yritykset kuten Boeing, Boechtel ja Brown and Root ovat avanneet toimistojaan. Delta Junctionin pohjoispuolelle avattiin Pogon kultakaivos lähelle Goodpasterjokea.


title: Queensrÿche (EP)

text: Queensrÿche on seattlelaisen Queensrÿche-metalliyhtyeen vuonna 1983 julkaistu ensi-EP. ”Queen of the Reich”- ja ”Nightrider”-kappaleista on tehty musiikkivideot.


Lemony Snicketin surkeiden sattumusten sarja ("Lemony Snicket’s A Series of Unfortunate Events") on vuonna 2004 ensi-iltansa saanut Brad Silberlingin ohjaama elokuva.
Elokuva perustuu kirjailija Lemony Snicketin "Surkeiden sattumusten sarja" -kirjasarjan kolmeen ensimmäiseen osaan.


"Lemony Snicketin surkeiden sattumusten sarja" valmistelee alusta lähtien katsojiaan synkkyyteen ja kurjaan tarinaan. Elokuva kertoo Baudelairen perheen kolmen orvoksi jäävän sisaruksen seikkailuista ja vastoinkäymisistä synkässä ja surullisessa maailmassa. Suuri tulipalo vie perheeltä kodin sekä lasten isän ja äidin. Orvoiksi jääneet Sunny, Klaus ja Violet sijoitetaan hullun ja ahneen (ja surkean) hahmon, kreivi Olafin (Jim Carrey), hoiviin. Hänellä on mielessään vain lasten suuren perinnön saaminen itselleen.


title: Lemony Snicketin surkeiden sattumusten sarja

text:
Kreivi Olaf ei kaihda mitään keinoja jättiomaisuuden saamiseksi, ja murhaa useita ihmisiä tämä tavoite mielessään. Viranomaiset eivät kuuntele ollenkaan lasten tarinaa, vaan sijoittavat heidät aina vain uusiin perheisiin Olafin saalistettavaksi. Samalla matkataan vaarallisesta seikkailusta toiseen.
Elokuva sai Oscar-palkinnon parhaasta maskeerauksesta. Se oli Oscar-ehdokkaana myös lavastuksesta, puvustuksesta ja musiikista.


title: Martti (nimi)

text: Martti on miehen nimi. Nimi on latinalaisen "Martinus"-nimen suomalainen vastine ja viittaa alkujaan sodan jumala Marsiin. Martin nimipäivä, martinpäivä, on 10. marraskuuta. Mara on yleinen Martti-nimisistä käytetty lempinimi. Vuoden 2009 loppuun mennessä nimi Martti on Suomessa annettu 52 108 miehelle ja ainakin kahdelle naiselle. Nimi on hyvin suosittu myös Ambomaalla johtuen suomalaisten lähetystoiminnasta.


title: Jonna Pirinen

text: Jonna Marika Christensen (o.s. Pirinen, taiteilijanimeltään Jonna, s. 28. joulukuuta 1982) on suomalainen laulaja-lauluntekijä ja tanssija.


title: Jonna Pirinen

text: Jonna tuli suurelle yleisölle tutuksi vuonna 2002 järjestetystä Popstars-kykyjenetsintäkilpailusta. Jonna valittiin neljänneksi jäseneksi Suomen ensimmäiseen Popstars-bändiin, joka tunnettiin nimellä Gimmel. Erimielisyyksien takia Jonna jätti bändin jo kuukauden jälkeen ja lähti soolouralle. Soolouralle ovat mahtuneet mm. hitit "Tyytyväinen", "Sateen jälkeen", "Paljon tarjolla", "Jäässä" sekä hiphop-artisti Cheekin kanssa tehty duetto "Liiku" ja Cheddar-nimisen hiphop-artistin kanssa tehty "Summer Jam". Jonnan kolmannella albumilla "Lähempänä totuutta" on duetto "Explain" ruotsalaisen popparin Darinin kanssa.


title: Jonna Pirinen

text: Vuonna 2003 Jonna esiintyi Marco Bjurstömin musikaaleissa "Grease" (Helsingin Kaupunginteatteri) ja "Hair" (Peacock teatteri). Syksyllä 2004 Jonna juonsi TV2:lla Tarinatalon tuottamaa musiikkiohjelmaa "Voice out!".


title: Jonna Pirinen

text: Kolmannen albuminsa jälkeen Jonna lähti etsimään uusia tuulia musiikkiinsa Los Angelesiin USA:han. Hän palasi Suomeen vuonna 2009 äänittämään ensimmäistä englanninkielistä pitkäsoittoaan, jota hän oli aloittanut kirjoittamaan Los Angelesissa. Ensimmäinen sinkku "Puppets" oli mukana Suomen Euroviisukarsinnassa tammikuussa 2011 ja seuraava sinkku "Simple life" julkaistiin kesäkuussa 2011. Kummatkin kappaleet tulevat löytymään vuonna 2013 ilmestyvältä "Proud of me" albumilta.


title: Jonna Pirinen

text: Jonna esiintyi Joensuussa Hasaniemen kesäteatterin "Rölli ja Metsänhenki" -musikaalissa Milli-keijuna kesällä 2011, esittäen ensimmäistä päärooliaan sitten lukiossa tehtyjen näytelmien.


title: Jonna Pirinen

text: Tanssijana Jonna teki töitä tanssien mm. dance-artisti K-systemin taustalla sekä Cat People ja Step up showtanssiryhmien riveissä. Jonna on ollut mukana voittamassa kolmea SM-kultaa ryhmätanssissa sekä päihittänyt kaikki ikäisensä naiset yksilösuorituksellaan Disco-ja showtanssin SM-kisoissa vuonna 2002. Jonna on myös toiminut tanssinopettajana ja koreografina vuodesta 1996 alkaen ensin Pohjois-Karjalan tanssiopistolla Joensuussa sekä myöhemmin Helsingin tanssiopistolla sekä Liikuntakeskus Elixiassa. Jonna on itse tehnyt tanssikoreografiat musiikkivideoihinsa "Tyytyväinen", "Kaikki talossa" ja "Puppets" sekä lukuisiin muihin kappaleisiin keikoille vuosien aikana.


title: Jonna Pirinen

text: Jonna on kirjoittanut sanat ja melodiat omiin kappaleisiinsa ja tehnyt yhteistyötä mm. Jim Holvayn (The buckinghams), Miika Collianderin (Husky Rescue), Nikki Forovan ja Jukka Immosen kanssa biisiensä sävellystyössä.


title: Jonna Pirinen

text: Jonna meni naimisiin tanskalais-amerikkalaisen Flemming Benjamin Christensenin kanssa kesällä 2010. He molemmat kuuluvat mormoneihin. Avioliitto on Jonnan toinen.


title: Dillingham

text: Dillingham on kaupunki Lounais-Alaskassa Nushagak Bayn rannalla. Vuoden väestönlaskennassa sen asukasluku oli 2 466. Näistä 52,55% edusti etnisesti Amerikan alkuperäiskansoja.


title: Dillingham

text: Dillingham tunnettiin ennen maailman lohipääkaupunkina. Nykyään kaupallinen kalastus ei ole enää yhtä tuottoisaa johtuen kalanviljelystä.


title: Dillingham

text: Dillinghamin aluetta ovat asuttaneet sekä jupikit että athapaskat. Dillinghamista tuli kaupankäyntikeskus vuonna 1818 venäläisten rakennettua kauppa-aseman. Aluetta kutsuttiin nimellä Nushagak, Nushagakjoen mukaan. Nushagakista tuli paikka, johon Kuskokwimjoen, Alaskan niemimaan ja Cook Inletin ihmiset kerääntyivät kaupankäyntiä tai asumista varten. Vuonna 1837 Nushagakiin rakennettiin venäläinen ortodoksinen lähetysasema.


title: Dillingham

text: Kun Alaska siirtyi vuonna 1881 Yhdysvalloille, Yhdysvaltojen viestijoukot (United States Signal Corps) rakensivat sääaseman Nushagakiin. Vuonna 1884 ensimmäinen lohenpakkaamo Bristol Bayn alueella rakennettiin nykyisen Dillinghamin itäpuolelle. Kymmenen muuta rakennettiin vuoteen 1900 mennessä. Vuonna 1904 kaupungin posti Nushagakin itäpuolella Snag Pointissa ja kaupunki nimettiin Yhdysvaltojen senaattorin Paul Dillinghamin mukaan. Tämä oli kiertänyt ahkeraan ympäri Alaskaa vuonna 1903.


title: Dillingham

text: Vuoden 1918 ja 1919 influenssaepidemiat jättivät vain noin 500 asukasta henkiin. Epidemian jälkeen sairaala ja orpokoti perustettiin Kanakanakiin kymmenen kilometriä etelään Dillinghamista.


title: Dillingham

text: Nykyään Dillighamin tärkeimmät elinkeinot ovat ammatti- sekä urheilukalastus, kalanjalostus ja turismi.


title: Euthyfron

text: Euthyfron (; ) on Platonin kirjoittama dialogi. Sen toinen nimi Thrasylloksen jaottelussa on "Pyhästä" (, "Peri hosiou"). Dialogissa Sokrates ja Euthyfron yrittävät määritellä, mitä hurskaus tai pyhyys on.


title: Euthyfron

text: Platonin teosten joukossa "Euthyfron" kuuluu tämän varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman jälkeen. Dialogia ei ole kuitenkaan kyetty ajoittamaan sisältönsä perusteella tarkemmin. Joskus dialogi on ajateltu kirjoitetuksi jopa ennen Sokrateen saamaa kuolemantuomiota, koska se suhtautuu tämän tuomioon suhteellisen kevyesti. Todennäköisesti tämä merkitsee kuitenkin ennemmin sitä, että kuolemasta on kulunut jo ainakin jonkin verran aikaa.


title: Euthyfron

text: Teos on yksi neljästä Platonin dialogista, joka kuvaa Sokrateen viimeisiä elinpäiviä. Sitä seuraavat Sokrateen oikeudenkäyntiä ja puolustusta kuvaava "Sokrateen puolustuspuhe" ("Apologia"), Sokrateen vankilassaoloaikaa kuvaava "Kriton" sekä Sokrateen viimeisiä keskusteluja ja kuolemaa kuvaava "Faidon". "Euthyfron" kuvaa tilannetta, jossa Sokrates on juuri joutunut Meletoksen taholta syytteeseen epähurskaudesta eli siitä, ettei kunnioita jumalia. Sisällöllisesti dialogi on kuitenkin todennäköisimmin puhtaasti Platonin kaunokirjallinen tuote, sen sijaan että kuvaisi oikeaa keskustelua sellaisena kuin se käytiin.


title: Euthyfron

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu I tetralogiaan yhdessä "Sokrateen puolustuspuheen", "Kritonin" ja "Faidonin" kanssa. Aiheensa puolesta Thrasyllos luki dialogin Platonin koettelevien ("peirastikos") teosten joukkoon. Aristofanes Byzantionlaisen jaottelussa dialogi kuuluu puolestaan IV trilogiaan yhdessä dialogin "Theaitetos" sekä "Sokrateen puolustuspuheen" kanssa.


title: Euthyfron

text: Dialogi sijoittuu juuri Sokrateen oikeudenkäyntiä edeltäneeseen aikaan, jolloin Sokrates tapaa Stoa Basileioksen luona nuoren miehen, Euthyfronin, joka on saanut maineen uskonasioiden asiantuntijana. Sokrates kertoo tälle aluksi Meletoksen ja muiden syyttäjiensä taholta saamastaan syytteestä. Euthyfron esittää, että syytteen taustalla on Sokrateen väite omasta "daimonionistaan" tai jumalallisesta hengestään, joka Sokrateen mukaan varoitti häntä aina kun hän oli tekemäisillään virheen. Tällainen väite tarkoitti, että Sokrates oli esittämässä uskontoon uudistuksia.


title: Euthyfron

text: Tämän jälkeen Euthyfron tuo esille, että myös hän on parhaillaan osallisena hurskautta koskevassa oikeudenkäynnissä. Euthyfron oli näet syyttänyt omaa isäänsä taposta, sillä tämä oli sallinut yhden työmiehistään kuolla ilman kunnollista huolenpitoa ja huomiota. Työmies oli tappanut perheen omistukseen kuuluvan orjan Naksoksen saarella, ja Euthyfronin isä antoi työmiehen kuolla ojaan sidottuna ja suukapuloituna.


title: Euthyfron

text: Sokrates osoittaa hämmästyksensä siitä, millaisella varmuudella Euthyfron saattoi oman isänsä oikeuteen syytettynä näin vakavasta rikoksesta. Hänellä tuli siis olla selkeä ymmärrys siitä, mikä on hurskasta ja mikä epähurskasta. Koska Sokrates oli itse saamaisillaan syytteen epähurskaudesta, muiden kuin valtion hyväksymien jumalien palvonnasta, ja katsoi olevansa tietämätön siitä, mitä hurskaus tai pyhyys on, hän toivoi voivansa oppia jotain Euthyfronilta. Näin keskustelu siirtyy hurskauden määritelmään.


title: Euthyfron

text: Sokrateen käyttämä sokraattinen menetelmä tulee hyvin ilmi dialogissa käytävässä keskustelussa. Hän pyytää Euthyfronia määrittelemään hurskauden niin, että siitä voitaisiin tämän jälkeen keskustella. Tarjotuista ja keskustelluista hurskauden määritelmistä yritetään rakentaa hyväksyttävä selonteko hurskauden olemuksesta. Sokrates haluaisi löytää sellaisen määritelmän, joka olisi aina ja kaikkialla tosi, eli sen tulisi päteä ihmisiin kaikissa kansoissa, uskonnoissa ja kulttuureissa kaikkina aikoina. Näin se olisi mitta, jonka avulla kaikkien tekojen hurskaus ja epähurskaus voitaisiin mitata. Sokrates tavoittelee siis hurskauden ideaa. Platonin varhaisten dialogien tapaan keskustelussa ei kuitenkaan saavuteta mitään varsinaista lopputulosta.


title: Euthyfron

text: Keskustelu etenee seuraavilla askelilla:


title: Euthyfron

text: 1. Euthyfron tarjoaa ensimmäiseksi määritelmäksi sitä, mitä hän oli juuri tekemäisillään — syyttämässä isäänsä taposta. Sokrates hylkää tämän, koska se olisi vain esimerkki tai yksittäistapaus hurskaudesta, ei sen määritelmä. Se ei määrittele niitä piirteitä, jotka tekevät hurskaista teoista hurskaita.


title: Euthyfron

text:
2. Euthyfronin toisen määritelmän mukaan hurskaita ovat teot, jotka jumalat hyväksyvät. Sokrates hyväksyy tämän määritelmän, koska se on esitetty yleisessä muodossa, mutta kritisoi sitä sillä perusteella, että jumalat ovat keskenäänkin eri mieltä siitä, mikä tulisi hyväksyä: joku teko voi olla mieluisa Zeukselle, mutta epämieluisa Kronokselle ja Uranokselle. Tästä seuraisi, että joku tietty teko, josta jumalat ovat erimielisiä, olisi samaan aikaan sekä hurskas että epähurskas, mikä olisi loogisesti mahdoton tilanne. Euthyfron yrittää vastata Sokrateen kritiikkiin sanomalla, etteivät jumalatkaan olisi eri mieltä siitä, että joku joka tappaa toisen epäoikeudenmukaisesti ansaitsee rangaistuksen. Sokrates vastaa sanomalla, että erimielisyyksiä olisi edelleen siitä, kuinka oikeutettu teko todellisuudessa olisi ollut.
3. Euthyfron korjaa määritelmäänsä lisäämällä sanan ”kaikki” edelliseen määritelmäänsä — hurskaus on siis sellaista, minkä kaikki jumalat hyväksyvät, ja epähurskaus sellaista, minkä nämä kaikki torjuvat. Tässä kohden Sokrates kysyy oleellisen kysymyksen: hyväksyvätkö jumalat teon siksi, että se on hurskas, vai onko se hurskas siksi, että nämä hyväksyvät sen? Hän käyttää kysymyksensä selventämiseksi tyypillistä sokraattista menetelmää, analogiaa tai vertausta: kutsumme kannettua asiaa kannetuksi siksi, että joku kantaa sitä, emme siksi, että kannettuna oleminen olisi jotenkin sen sisäsyntyinen ominaisuus. Kannettuna oleminen ei ole samanlainen sisäsyntyinen ominaisuus kuin esimerkiksi paino. Sokrates yrittää saada Euthyfronin näkemään, että kannamme jotain sellaista, joka on jo olemassa — ja se on olemassa vaikka emme kantaisikaan sitä, eli kantaminen ei tuo sitä olevaksi. Joten mitä hurskauteen tulee, hyväksymme tai hylkäämme jotain, joka on jo olemassa ja on sitä mitä se on — hyväksymisemme ei siis tee teosta hurskasta. Hyväksyminen seuraa siitä, että havaitsemme teon hurskaaksi, ei toisin päin. Vielä yksinkertaisemmin sanottuna, hurskaus tulee ennen hyväksymistä — Euthyfronin määritelmässä se tulee puolestaan hyväksymisen jälkeen, sen seurauksena. Siksi hänen määritelmänsä on virheellinen.


title: Euthyfron

text: Euthyfron myöntää, että jumalat hyväksyvät teon, koska se on hurskas, mutta ei huomaa, että tämä on ristiriidassa hänen kolmannen määritelmänsä kanssa. (Myöhemmin hän palaa aiempaan määritelmäänsä.) Sokrates väittää, että jumalten yksimielinen hyväksyntä on vain yksi hurskauden tunnusmerkeistä, mutta ei sen määrittävä piirre. Se ei määrittele hurskauden ydintä, sitä mitä hurskaus on itsessään — toisin sanoen se ei anna hurskauden ideaa.


title: Euthyfron

text: Keskustelun toisessa puoliskossa Sokrates osallistuu enemmän hurskauden määrittelyyn sen sijaan, että vain kyselisi ja tutkisi Euthyfronin esittämiä määritelmiä. Hän antaa hurskaudelle määritelmän, jonka myös Euthyfron hyväksyy:


title: Euthyfron

text: 4. Hurskaus kuuluu niille teoille, jota kutsumme oikeudenmukaisiksi tai moraalisesti oikeiksi. Kutsumme hurskaiksi kuitenkin myös muunlaisia tekoja, kuten urheutta, huolen pitämistä toisista jne. Sokrates kysyy, mikä erottaa hurskaat teot kaikista muista teoista, joita kutsumme oikeudenmukaisiksi?


title: Euthyfron

text: 5. Euthyfron ehdottaa, että hurskaus ilmenee jumalista huolehtimisena — tällöin hurskaan teon tekeminen hyödyttäisi jumalia ja tekisi jostain jumalasta paremman. Sokrates vastustaa tätä näkemystä välittömästi, sillä se olisi vaarallinen esimerkki "hybriksestä" eli ylimielisyydestä, jota jumalat paheksuisivat. Euthyfron esittää, että huolehtiminen on palveluksen tekemistä. Sokrates kysyy, mikä sitten on hurskauden lopputuote? Euthyfron voi vain palata takaisin aiempaan väitteeseensä — hurskaus on sellaista, minkä kaikki jumalat hyväksyvät.


title: Euthyfron

text: 6. Euthyfron ehdottaa uutta määritelmää. Hän sanoo, että hurskaus on eräänlaista uhraamista ja rukousta. Hän määrittelee hurskauden eräänlaisena kaupankäyntinä: ihmiset antavat jumalille lahjoja ja pyytävät vastapalveluksia. Sokrates vaatii häntä kertomaan, mitä hyötyä jumalat saisivat ihmisten antamista lahjoista? Euthyfron vastaa, etteivät lahjat sinällään ole merkityksellisiä, vaan niiden osoittama ”kunnioitus, arvostus ja kiitollisuus”. Toisin sanoen hurskaus sidotaan jälleen jumalien antamaan hyväksyntään, minkä Euthyfron myöntääkin. Näin keskustelu on kiertänyt täyden ympyrän ja palannut alkupisteeseen.


title: Euthyfron

text: Keskustelu päättyy siihen, että Euthyfron kiirehtii toisaalle. Sokrates jää odottamaan oikeudenkäyntiä, jossa häntä tullaan syyttämään epähurskaudesta ilman, että hän olisi saanut asian suhteen lainkaan apua ainakaan Euthyfronilta.


title: Japanin keisarillinen sinetti

text: Japanin valtiollinen sinetti () tai keisarillinen sinetti on Japanissa vaakunan tapaan käytetty tunnus, johon on kuvattu tyylitelty krysanteemin kukka. Yleisemmin krysanteemisymboleita kutsutaan nimellä "kikukamon" () eli ’krysanteeminkukka-mon’. Japanin laissa ei ole määritelty vaakunaa, joten sen sijaan esimerkiksi Japanin passin kannessa käytetään keisarillista krysanteemisinettiä. Passeissa symbolia on käytetty vuodesta 1926 lähtien.


title: Japanin keisarillinen sinetti

text: Historiallisesti krysanteemisymbolia käytettiin myös laajalti aatelin ja daimioiden keskuudessa, ja siitä oli lukuisia erilaisia versioita, joissa krysanteemi saatettiin myös yhdistää muihin elementteihin. Vuonna 1871 sen käyttö rajoitettiin lailla vain keisarihuoneelle. Keisariperhe saa käyttää 16-terälehtistä krysanteemia (), muut keisarihuoneen jäsenet 14-terälehtistä, alapuolelta kuvattua krysanteemia ().


title: Harlekiini

text:
Harlekiini (, ) on koominen, zanneihin eli köyhälistöön kuuluva
palvelijan tyyppihahmo commedia dell'artessa. Harlekiinihahmo esiintyy myös myöhemmissä pantomiimiesityksissä. Commedie dell'artessa hahmo oli talonpoikaista alkuperää, Bergamon seudulta. Harlekiini on uskollinen joskin naiivi, ja kehollisesti pystyvä. Hän on tyhmä, mutta silti hämmästyttävän neuvokas. Vaikka hän jatkuvasti joutuu tukaliin tilanteisiin, hän kykenee aina pelastautumaan keinoin, jotka ovat yhtä huvittavia kuin erikoislaatuisia. Naisiin hän suhtautuu palvovasti ja lähestyy heitä kunnioittavasti ja usein arkaillen. Raha merkitsee hänelle aina keinoa jonkin päämäärän saavuttamiseksi. Harlekiinin asuun kuuluu musta naamio, talonpojan hattu, monivärisistä kangastilkuista tehty takki ja housut, kukkaro ja miekka.


title: Harlekiini

text: Harlekiinin esikuvan mukaan kehittyneitä kansallisia ilveilijähahmoja ovat Espanjassa Gracioso ja Saksassa Hanswurst.


title: Oliver ja kumppanit

text: Oliver ja kumppanit () on Disneyn vuonna 1988 julkaisema animaatioelokuva. Eläinsaduksi muunnetun tarinan juoni perustuu löyhästi Charles Dickensin kirjaan Oliver Twist.


title: Oliver ja kumppanit

text: Elokuvan suomenkielisissä äänirooleissa ovat muun muassa Arto Koskelo, Matti Olavi Ranin, Matti Ranin, Irina Milan, Elli Kuneinen ja Esa Saario.


title: Oliver ja kumppanit

text: Tarina kertoo New Yorkissa kadulla asuvasta pienestä oranssinvärisestä kissanpennusta Oliveristä. Kissapentueelle etsitään omistajia, mutta kun kukaan ei huoli Oliveria omakseen, omistaja hylkää hänet pahvilaatikossa kadulle. Ruokaa etsiessään Oliver sekaantuu kulkukoirien muodostamaan jengiin ja sisukkuudellaan lunastaa paikkansa porukassa. Jengi pitää Oliverin hengissä New Yorkin kaduilla ja opettaa tälle retostelevan ja varastelevan elämäntyylinsä. Oliver ei kuitenkaan koskaan sopeudu täysin kulkukoirien elämään, vaikka ystävystyykin heihin.


title: Oliver ja kumppanit

text: Sattuman kautta Oliver löytää itselleen rakastavan omistajan, Jenni-nimisen tytön, jolla on miljonäärivanhemmat. Jennillä on jo entuudestaan Rusetti-niminen koira, joka ei hyväksy Oliveriä perheeseen ja yrittää savustaa tämän ulos. Lopulta Rusetti pyytää kulkukoiria hakemaan Oliverin takaisin kaduille pois Jennin luota. Itsenäisyyteen tottuneet kulkukoirat pitävät kaikkia lemmikkien omistajia orjuuttajina ja luulevat tekevänsä Oliverille palveluksen pelastaessaan tämän takaisin vapauteen Jennin kynsistä. Yllättäen Oliver ei kuitenkaan ole teosta mielissään vaan jää kaipaamaan takaisin omistajansa luo. Myös Jenni alkaa etsiä kissaansa.


title: Oliver ja kumppanit

text: Kulkukoirilla on yhteinen koditon isäntä Pultsi joka on köyhä, eikä hänellä ole juurikaan rahaa mutta sitäkin enemmän velkaa. Sarjan pahis on Jysky, jolta Pultsi on lainannut rahansa. Tapahtumat kärjistyvät kun Jysky alkaa vaatia rahojaan takaisin Pultsilta. Rahan toivossa Pultsi ilmoittaa Jennille löytäneensä Oliverin ja pyytää tältä rahaa. Pultsi toivoo saavansa Oliverista löytöpalkkion, jolla voisi kuitata velkansa Jyskylle. Pultsin suunnitelma eteneekin odotetusti ja Jenni on aikeissa toimittaa tarvittavat rahat sovittuna aikana New Yorkin satamaan. Jysky on kuitenkin jo kyllästynyt velan odotteluun ja Jennin satamassa tavatessaan kidnappaa hänet tietäen saavansa miljonäärivanhempien lapsesta paremmat rahat kiristämällä kuin koskaan Pultsilta.


title: Oliver ja kumppanit

text: Oliver, Pultsi, kulkukoirat sekä Rusetti motivoituvat kaikki etsimään yhdessä kidnapattua Jenniä ja luovat yhdessä suunnitelman tämän pelastamiseksi. Yhteinen missio kärjistyy seikkailuksi, josta kukaan ei pääse helpolla. Vaarallisten käänteiden jälkeen Jenni saadaan kuitenkin palautettua vanhemmilleen ja hän saa Oliverin takaisin. Rusetti ei muista enää kantaa kaunaa Jennin huomiosta kissalle, sillä on ihastunut yhteen kulkukoirista, nokkelaan pikkukoiraan Titoon, ja päästää Oliverin perheeseen. Tito on ensin viehättynyt hurmaavan ja rikkaan Rusetin huomiosta, mutta toteaa nopeasti, ettei herraselämä ole häntä varten. Titon ja Rusetin suhde katkeaa Titon karatessa takaisin kaduille. Alkuperäinen kulkukoirien jengi jatkaa elämäänsä samanlaisena kuin ennenkin. Pultsi ei joudu koskaan maksamaan velkojaan takaisin, sillä ilmeisesti Jysky kuolee taistelun temmellyksessä junan törmätessä hänen autoonsa. Jyskyn koirat putoavat radalle joten mahdollisesti hekin menehtyivät.


title: Oliver ja kumppanit

text: Kirka Babitzin lauloi elokuvan alussa soivan kappaleen "Olipa kerran New Yorkissa". Alkuperäisen version kappaleesta lauloi Huey Lewis.


title: Sydämen asialla

text: Sydämen asialla (alkuperäiseltä nimeltä "Heartbeat") on brittiläinen vuosina 1992–2009 tehty televisiodraamasarja.


title: Sydämen asialla

text: Sarja kertoo kuvitteellisen Ashfordlyn pikkukaupungin poliisiaseman poliisien ja samaan alueeseen kuuluvan Aidensfieldin kylän ihmisten elämästä 1960-luvun Yorkshiressa. Britanniassa sarjaa kuvattiin vuodesta 1992 ja se oli yksi suosituimmista draamasarjoista. Sydämen asialla perustui löyhästi Nicholas Rhean kirjoittamaan "Constable"-kirjasarjaan, mutta hän on itse käsikirjoittanut vain yhden sarjan jaksoista.


title: Sydämen asialla

text: Sarjan tunnussävel on alun perin Buddy Hollyn tunnetuksi tekemä kappale "Heartbeat" ja sen laulaa näyttelijä Nick Berry. Eero Aven teki vuonna 2008 sarjan tunnussävelestä suomenkielisen version nimeltä "Sydämen asialla".


title: Sydämen asialla

text: Sarjan muista näyttelijöistä Tricia Penrose sekä Bill Maynard ovat myös levyttäneet musiikkia.


title: Sydämen asialla

text: Sarjaa kuvattiin Goathland-nimisessä englantilaiskylässä ().


title: Sydämen asialla

text: Kahdennentoista tuotantokauden neljästoista jakso "Sinistä vettä" ("Out of the Blue") toimi samalla myös pilottijaksona "Kyläsairaala"-sarjalle.


title: Sydämen asialla

text: Ensimmäisen kerran sarjaa esitettiin MTV3-kanavalla vuosina 1996–1999. Pienien katsojalukujen takia sarjan esittäminen lopetettiin kesällä 1999. MTV3 ehti esittää sarjan viisi ensimmäistä tuotantokautta.


title: Sydämen asialla

text: YLE TV1 aloitti sarjan esittämisen uudestaan keväällä 2005. Sarjan viimeinen jakso esitettiin 8. huhtikuuta 2011. TV 1 alkoi esittää sarjaa uusintana alusta syyskuussa 2012.


title: Sydämen asialla

text: Se äänestettiin TV-maailma-lehden yleisöäänestyksessä vuoden 2005 neljänneksi suosituimmaksi ulkomaalaiseksi televisio-ohjelmaksi jättäen taakseen sarjat "O.C.", "Everwood" ja "Kauniit ja rohkeat".


title: Sydämen asialla

text: Sarja keskittyi alun perin konstaapeli Nick Rowaniin (Nick Berry) ja tämän lääkärivaimoon Kateen (Niamh Cusack), jotka muuttivat Lontoosta Aidensfieldiin rauhallisemman elämän toivossa. Myöhemmin sekä Berry että Cusack jättivät sarjan, minkä jälkeen tarinassa ei enää ole ollut yhtä selkeitä päähenkilöitä.


title: Sydämen asialla

text: Aidensfieldin kyläpoliisina kulloinkin toimineet konstaapelit ovat kuitenkin aina olleet keskeisessä roolissa. Nick Rowanin jälkeen tämän paikan ovat ottaneet vastaan muun muassa lontoolainen Mike Bradley (Jason Durr), manchesterilainen Steve Crane (James Carlton), Rob Walker (Jonathan Kerrigan) ja Joe Mason (Joseph McFadden).


title: Sydämen asialla

text: Kun Nick Rowanin Kate-vaimo kuolee leukemiaan, jää Nick yksin pariskunnan lapsen kanssa. Hän ihastuu kylässä opettajattarena toimivaan Joanne "Jo" Westoniin (Juliette Gruber) ja he avioituvat. Ylikonstaapeliksi ylennetty Nick muutti lapsensa ja uuden vaimonsa Jon kanssa Kanadaan ja ryhtyi ratsupoliisiksi, koska hän ei pitänyt ylikonstaapelin viran myötä lisääntyneestä paperitöistä ja vastuusta.


title: Sydämen asialla

text: Rowanin tilalle konstaapeliksi tulee Mike Bradley (Jason Durr), joka pian ryhtyi seurustelemaan ja sittemmin myös avioitui asianajaja Jackie Lambertin (Fiona Dolman) kanssa. Liitto päättyy avioeroon Jackien tahdosta, koska hän ajautuu suhteeseen erään asiakkaansa kanssa. Konstaapeli Bradley puolestaan ajautuu suhteeseen lääkäri Tricia Summerbeen (Clare Calbraith) kanssa, mutta suhde päättyi ikävästi, kun Summerbee putoaa hevosen selästä ja kuolee. Myöhemmin Bradley siirtyi rikospoliisin tehtäviin ja ylennys vei hänet nopeasti työskentelemään muualle.


title: Sydämen asialla

text: Ashfordlyssa työskenteli koeajalla ollut konstaapelikokelas Tom Nicholson (Ryan Early), joka menehtyi ammuskelussa sen jälkeen kun oli tarjoutunut panttivankina olleen haavoittuneen Phil Bellamyn tilalle.


title: Sydämen asialla

text: Nicholsonin sijaan tullut konstaapeli Steve Crane (James Carlton) menehtyi virantoimituksessa pudottuaan sillalta kun hän oli pelastamassa pikkutyttöä. Tytön isä, joka oli kidnapannut tyttärensä, oli ilmeisesti työntänyt Cranen alas sillalta. Bellamy yritti vielä pelastaa sillan rakenteissa roikkuvaa Steve Cranea, mutta yrityksistä huolimatta hän putosi.


title: Sydämen asialla

text: Seuraavaksi konstaapeliksi tulee kylän oma poika Rob Walker (Jonathan Kerrigan), jonka menneisyys herättää monissa kyläläisissä epäluuloja. Juonelle uskollisesti hänkin iskee kylän lääkärin, Helen Trentin ja he avioituvat(Sophie Ward). Tämän kuoltua jonkin ajan kuluttua traagisesti Aidensfieldin poliisitalon räjähdyksessä Rob Walkerin ja sairaanhoitaja Carol Cassidyn välille syntyi pienimuotoinen romanssi, joka sai päätöksensä Walkerin suoritettua ylikonstaapelin tutkinnon. Rob Walker siirtyi tehtäviin muualle ja Robin pyynnöstä huolimatta Carol päätti jäädä Aidensfieldiin.


title: Sydämen asialla

text: Rob Walkerin jälkeen Aidensfieldin kyläpoliisin tehtävän otti vastaan Yorkista saapunut Joe Mason (Joseph McFadden), joka oli syntyjään skotlantilainen. Masonin epätavallisen riuskat otteet ja avoimen epäkunnioittava käytös auktoriteetteja (mm. lordi Ashfordlya) kohtaan aiheuttivat kuohuntaa Aidensfieldissä ja tuottivat Masonille useammatkin haukut ylikonstaapeli George Milleriltä. Totutun kaavan mukaisesti Mason kuitenkin löysi paikkansa Aidensfieldistä, ja siinä sivussa terveyssisar Carol Cassidyn sydämestä. Pariskunnan suhde oli kuitenkin äärimmäisen puuskittainen, eikä tarina kerro, päätyikö terveyssisar lopulta poliisitalon emännäksi.


title: Sydämen asialla

text: Philin ja Ginan katkonainen suhde sai uutta tuulta alleen Philin jouduttua sairaalaan epäillyn sydänkohtauksen vuoksi. Sairaalassa Phil rohkaistuu kosimaan Ginaa ja vastauksen ollessa myöntävä pariskunnan häitä vietetäänkin 16. tuotantokaudella. Avio-onni saa kuitenkin traagisen lopun Philin menehdyttyä 17. tuotantokaudella. Gina ja Phil saavat perheenlisäystä Philin kuoleman jälkeen.


title: Sydämen asialla

text:
Sarjan jaksot seuraavat aina tiettyä kaavaa: kylässä tapahtuu jakson alussa yksi tai useampi rikos, jota poliisit selvittelevät ja joka lopuksi ratkeaa. Samalla henkilöhahmojen elämässä sattuu ja tapahtuu. Vaikka vuodet kuluvat, ajassa ollaan aina 60-luvun lopulla.
Muita sarjassa olleita henkilöitä ovat olleet muun muassa


title: Raymond Washington

text: Raymond Lee Washington (15. elokuuta 1953 – 9. elokuuta 1979) oli Los Angelesista peräisin olevan The Crips -katujengin perustaja. Jengi on Yhdysvaltain pahamaineisimpia ja väkivaltaisimpia.


title: Raymond Washington

text: Washington syntyi Texasissa. Vuonna 1969 15-vuotias Raymond Washington perusti ystäviensä kanssa jengin, jonka nimeksi tuli "Baby Avenues". Myöhemmin nimeksi vaihtui "Avenue Cribs" ja vuoteen 1971 mennessä vain "Crips". Se osallistui murhiin, ryöstöihin ja huumeiden salakuljetukseen. Washingtonin ampui kilpailevan jengin jäsen vuonna 1979. Murhaajaa ei koskaan saatu selville.


title: Paulo Coelho

text: Paulo Coelho (s. 24. elokuuta 1947 Rio de Janeiro, Brasilia) on Brasilian menestyneimpiä kirjailijoita. Monet hänen teoksistaan kertovat päähenkilön matkoista, joilla on usein hengellinen tarkoitus. Teoksissa on runsaasti symboliikkaa.


title: Paulo Coelho

text: Coelhon kirjoja on käännetty 69 kielelle ja myyty yli 160 maassa yli sata miljoonaa kappaletta, ja hän on siten portugalinkielisen kirjallisuuden myydyin kirjailija, jopa ohi Jorge Amadon. Vuonna 2002 hänet valittiin Brasilian kirjallisuusakatemiaan (Academia Brasileira de Letras).


title: Paulo Coelho

text: Coelho syntyi keskiluokkaiseen perheeseen. Hänen isänsä Pedro oli insinööri ja äitinsä Lygia kotiäiti. Hän aloitti seitsemänvuotiaana riodejaneirolaisessa Pyhän Ignacion jesuiittakoulussa. Koulun uskonnollisuus oli hänelle vastenmielistä, mutta hän kiinnostui siellä kuitenkin kirjoittamisesta. Ensimmäisen kirjallisuuspalkintonsa hän sai koulun runokilpailussa. Hänen sisarensa Sonia kertoo voittaneensa esseepalkinnon palauttamalla Paulon roskakoriin hylkäämän esseen.


title: Paulo Coelho

text: Paulon vanhemmat halusivat tämän seuraavan isänsä jalanjälkiä insinööriksi ja yrittivät tukahduttaa kiinnostuksen kirjallisuuteen. Vanhempien järkähtämättömyys ja Paulon löytämä Henry Millerin "Kravun kääntöpiiri" sai Paulon kapinoimaan vanhempiaan vastaan ja uhmaamaan perheensä sääntöjä. Isä Pedro piti tätä merkkinä mielisairaudesta ja olikin lähettänyt 17-vuotiaan Paulon jo kahdesti terapiaan psykiatriseen sairaalaan.


title: Paulo Coelho

text: Pian Paulo liittyi teatteriryhmään ja ryhtyi toimittajaksi. Brasiliassa teatteri ei tuolloin ollut arvostettu taiteenlaji, ja Paulon vanhemmat lupasivat olla rajoittamatta enää Paulon suunnitelmia jos hän lopettaisi teatterin. He lähettivät Paulon vielä kolmannen kerran sairaalaan, josta päästyään Paulo oli kuitenkin yhä enemmän omaan maailmaansa sulkeutunut. Epätoivoiset vanhemmat pyysivät toisen lääkärin neuvoa, joka totesi ettei Paulo ollut mielisairas ja että tämän tulisi vain oppia selvitymään elämässään. Paljon myöhemmin Paulo kirjoitti kokemuksistaan kirjan "Veronika päättää kuolla".


title: Paulo Coelho

text: Coelho jatkoi opintoja, jotka vanhemmat olivat hänelle suunnitelleet. Opinnot jäivät kuitenkin pian kesken, kun Coelho palasi takaisin teatteriin. 1960-luvun hippiliike oli vallannut Brasiliankin, ja Paulokin kasvatti pitkät hiukset ja alkoi käyttää huumeita. Intohimo kirjoittamista kohtaan sai Coelhon perustamaan aikakauslehden, josta ilmestyi kuitenkin vain kaksi numeroa.


title: Paulo Coelho

text: Suunnilleen niihin aikoihin muusikko ja säveltäjä Raul Seixas pyysi Coelhoa sanoittamaan laulujaan. Heidän toinen levynsä oli valtava menestys, ja sitä myytiin yli puoli miljoonaa. Yhteistyötä jatkui vuoteen 1976 asti, ja sinä aikana Coelho kirjoitti yli kuusikymmentä laulua. Coelhon sanoituksilla ja Seixasin sävellyksillä oli suuri vaikutus brasilialaiseen rockmusiikkiin.


title: Paulo Coelho

text: Vuonna 1973 Coelho ja Seixas liittyivät Vaihtoehtoiseen yhdistykseen, joka vastusti kapitalismia, puolusti yksilön oikeuksia ja harjoitti mustaa magiaa. Näistä kokemuksistaan Coelho kirjoitti myöhemmin kirjassaan "Valkyyriat". Samaan aikaan he alkoivat julkaista sarjakuvaa "Kring-ha". Silloinen Brasilian diktatuuri piti sarjakuvia vallankumouksellisina, joten Coelho ja Seixas vangittiin. Seixas vapautettiin pian, mutta Pauloa ei, sillä uskottiin sarjakuvan olleen hänen ideansa. Muutama päivä vapautumisensa jälkeen Paulo korjattiin kadulta talteen ja vietiin armeijan tiloihin kidutettavaksi. Myöhemmin hän kertoi välttyneensä kuolemalta vain siksi, että oli kertonut olevansa hullu ja olleensa jo kolmesti mielisairaalassa. Coelho alkoi pahoinpidellä itseään ja pian kidutus lopetettiin ja hänet päästettiin vapaaksi. Hän on myös kertonut, että kidutus kesti kaksi päivää mutta pelko jatkui vuosia.


title: Paulo Coelho

text: Nämä kokemukset vaikuttivat Coelhoon syvästi, ja hän päätti alkaa elää tavallista elämää. Coelho hankki työn Polygramilta ja tutustui tulevaan vaimoonsa. Vuonna 1977 he muuttivat Lontooseen, ja Coelho alkoi jälleen kirjoittaa. Hän ei kuitenkaan menestynyt, ja jo seuraavana vuonna he palasivat Brasiliaan. Coelho palasi kolmeksi kuukaudeksi töihin, mutta lopetti sitten työt ja erosi vaimostaan.


title: Paulo Coelho

text: Vuonna 1979 Coelho tapasi Christina Oitician, jonka kanssa avioitui myöhemmin. Coelho liittyi takaisin katoliseen kirkkoon, teki pyhiinvaelluksen Santiago de Compostelaaan ja kirjoitti kokemustensa pohjalta ensimmäisen romaaninsa "Pyhiinvaellus" vuonna 1987.


title: Paulo Coelho

text: Vuotta myöhemmin hän kirjoitti toisen, hyvin erilaisen kirjan: "Alkemistin". Romaani myi huonosti. Coelho sai sopimuksen toisen kustantajan kanssa. "Brida" (1990) sai niin paljon huomiota, että aiempienkin kirjojen myynti nousi. "Alkemistia" myytiin enemmän kuin mitään muuta kirjaa koko Brasilian historiassa. Se pääsi jopa Guinnessin ennätysten kirjaan.


title: Paulo Coelho

text: Vuonna 1993 HarperCollins julkaisi "Alkemistista" 50 000 kappaleen painoksen, mikä oli suurin aloituspainos brasilialaisesta kirjasta Yhdysvalloissa. Alkemistin menestys Yhdysvalloissa vauhditti levitystä muihin maihin. Samana vuonna Warner Brothers hankki myös elokuvaoikeudet.


title: Paulo Coelho

text: Vuonna 1998 Coelho alkoi kirjoittaa viikoittaista kolumnia brasilialaiseen "O Globo" -sanomalehteen. Kolumni sai niin suuren suosion, että sitä alettiin kääntää myös ulkomaisiin sanomalehtiin. Paulon kolumnia on julkaistu ainakin seuraavissa sanomalehdissä: "Corriere della Sera" (Italia), "El Semanal" (Espanja), "Ta Nea" (Kreikka), "TV Hören + Sehen" ja "Welt am Sonntag" (Saksa), "Anna" (Viro), "Zwierciadlo" (Puola), "El Universo" (Ecuador), "El Nacional" (Venezuela), "El Espectador" (Kolumbia) ja "The China Times Daily" (Taiwan).


title: Paulo Coelho

text: Suomessa Coelho on käynyt vierailemassa ainakin vuonna 2002.


title: Paulo Coelho

text: Coelho kannustaa kirjojensa piraattiversioiden jakamiseen ja ylläpitää blogia, jossa on linkkejä eri laittomiin versioihin hänen teoksistaan. Coelhon kustantajat ja kääntäjät eivät ole antaneet lupaa ilmaiseen verkkolevitykseen, vaikka Coelhon mukaan piraattiversiot ovat nostaneet kirjojen myyntiä.


title: Paulo Coelho

text: Kriitikot eivät ole Coelhon kirjallisuudesta yksimielisiä, ja jotkut pitävät Coelhon teoksia "vaikeaselkoisina itsehoitokirjoina".


title: Paulo Coelho

text: Muun muassa "Veronika päättää kuolla" -kirjan aihepiirit herättivät valtavasti keskustelua Brasiliassa. Julkaisua seuraavana vuonna senaattori Eduardo Suplicy luki kohtauksia kirjasta ja onnistui saamaan Brasilian kongressissa yli kymmenen vuotta pyörineen mielivaltaisten sairaalahoitojaksojen kieltämistä koskevan lakiehdotuksen hyväksytyksi.


title: Kompleksikonjugaatti

text: Kompleksikonjugaatti (myös liittoluku) kompleksiluvulle saadaan, kun vaihdetaan sen imaginaariosan etumerkki. Kompleksiluvun formula_1 kompleksikonjugaatista käytetään merkintää formula_2 tai formula_3.


title: Kompleksikonjugaatti

text: Kompleksiluvun


title: Kompleksikonjugaatti

text: kompleksikonjugaatti on


title: Kompleksikonjugaatti

text: missä formula_6 on imaginaariyksikkö.


title: Kompleksikonjugaatti

text: Määritelmästä seuraa, että liittolukujen summa ja tulo ovat reaalilukuja


title: Kompleksikonjugaatti

text:
Jos kompeksiluku on esitetty polaarimuodossa Eulerin kaavan avulla, eli
niin sen kompleksikonjugaatti on


title: Kolmoisliiton sota

text: Kolmoisliiton sota käytiin vuosina 1864–1870 Brasilian, Argentiinan ja Uruguayn muodostaman Kolmoisliiton sekä Paraguayn välillä. Paraguay koki sodassa murskaavan tappion ja menetti yli puolet väestöstään ja noin kolmasosan alueistaan.


title: Kolmoisliiton sota

text: Paraguay oli itsenäistynyt vuonna 1811 ja aluksi tehnyt paljon yhteistyötä itänaapurinsa Brasilian kanssa. Paraguay oli muista Etelä-Amerikan maista poiketen alkanut pyrkiä taloudelliseen omavaraisuuteen; se asetti korkeat tullimaksut ulkomaisille tuotteille, eikä ottanut ulkomaista lainaa.


title: Kolmoisliiton sota

text: Vallan kahvassa oli Lópezin suku: vuosista 1841–1862 Carlos Antonio López ja vuodesta 1862 lähtien hänen poikansa Francisco Solano López, joka käynnisti maassa teollisuuden modernisoinnin. Teollistumisen kannalta tärkeää ulkomaankauppaa haittasi kuitenkin meriyhteyden puuttuminen, ja sen tavoittelua Atlantille Brasilian kautta pidetään yhtenä syynä sodalle. López aloitti myös armeijansa varustelun: sotateollisuutta kasvatettiin, linnoituksia pystytettiin jokivarteen, sotalaivoja rakennettiin ja miehiä kutsuttiin asepalvelukseen.


title: Kolmoisliiton sota

text: López pyrki aluksi liittoutumaan Uruguayn kanssa, mutta kun Brasilia miehitti Uruguayn vuonna 1864 maiden välisen rajakiistan seurauksena ja syrjäytti maan johtajan Atanasio Aguirren, López julisti 13. joulukuuta sodan Brasilialle.


title: Kolmoisliiton sota

text: Paraguay saavutti sodan alussa menestystä, ja onnistui miehittämään alueita ja linnakkeita Brasiliasta. Kun Argentiina ei sallinut maa-alueidensa käyttöä Paraguayn joukoille, López julisti sodan Argentiinalle 18. maaliskuuta 1865. Brasilia, Argentiina ja Uruguay liittoutuivat Paraguayta vastaan 1. toukokuuta 1865, ja näin Paraguay oli sodassa kaikkia kolmea maata vastaan.


title: Kolmoisliiton sota

text: Paraguay lähti sotaan suurella armeijalla, joka oli miesvoimaltaan vahvempi kuin Kolmoisliiton joukot. Paraguaylla oli 70–100 000 sotilasta, 28 sotalaivaa ja 400 tykkiä. Kolmoisliiton mailla oli aluksi yhteensä alle 30 000 sotilasta, mutta Brasilian etuna oli sen suuri laivasto ja tykistö. Kaikki osapuolet olivat melko huonosti valmistautuneita sotaan; joukkojen aseistus oli puutteellista ja koulutus usein huonoa. Aluksi Paraguay onnistui valtaamaan alueita ja kaupunkeja myös Argentiinalta.


title: Kolmoisliiton sota

text: Vuoden 1865 kesäkuussa Brasilia sai tuhottua Paraguayn laivaston ja torjui Paraguayn invaasion Argentiinassa. Koska joen hallinta oli teiden puutteessa tärkeää, tämä tappio oli Paraguayn häviön alkua. Vuoden lopussa Lópezin armeija oli ajettu pakosalle Argentiinasta, ja sotatapahtumat olivat siirtymässä Paraguayn rajojen sisäpuolelle. Vuoden 1866 syyskuussa López oli valmis allekirjoittamaan rauhansopimuksen, mutta Kolmoisliiton asettamat rauhanehdot olivat hänelle liian kovat, sillä ne edellyttivät Lópezin hallinnon täydellistä lakkauttamista.


title: Kolmoisliiton sota

text: Vuosien 1866 ja 1867 välillä sota laantui kun osapuolet huolsivat joukkojaan linjojen takana. Kolmoisliitto eteni kuitenkin vaihe vaiheelta komentajansa Caxiasin herttuan johdolla ja lähestyi pääkaupunki Asunciónia. Vuonna 1868 Caxias saavutti useita voittoja ja Kolmoisliitto vaati taas Lópezin antautumista. Sitä hän ei tehnyt vaan pakeni pääkaupungista Cerro Leoniin. Asunción miehitettiin vuoden 1869 ensimmäisenä päivänä.


title: Kolmoisliiton sota

text: Brasilia asetti Asuncióniin uuden hallituksen. Lópezin joukot jatkoivat vielä vuoden ajan sissisotaa koillisen vuoristoseudulta käsin, mutta 1. maaliskuuta 1870 hänen leiriinsä hyökättiin Cerro Corássa ja López sai surmansa yritettyään taistella haavoittuneena viimeiseen asti.


title: Kolmoisliiton sota

text: Sodan loppuvuodet verottivat Paraguayn väestöä ja taloutta ankarasti: paraguaylaisia arvioidaan kuolleen eri arvioissa 300 000 tai jopa yli miljoona henkeä, ja 90% maan miespuolisesta väestöstä menehtyi. López ei säälinyt omia joukkojaan, vaan pakotti heidät taistelemaan kuolemaan asti. Niin sotilaita kuin siviiliväestöäkin menehtyi suurin joukoin sodan aiheuttamissa koleraepidemioissa. Brasilialaisia sotilaita ja siviilejä kuoli yhteensä noin 50 000, ja argentiinalaisia ja uruguaylaisia yhteensä kolmisenkymmentä tuhatta.


title: Kolmoisliiton sota

text: Paraguay määriteltiin rauhansopimuksessa yksin syylliseksi sotaan, ja se joutui maksamaan suuret sotakorvaukset, mitkä syöksivät maan suuriin velkoihin. Paraguay menetti rauhanehdoissa 140 000 neliökilometriä alueistaan Brasilialle ja Argentiinalle. Maan irtain omaisuuskin oli sodassa ryöstetty ja myyty pois. Paraguayn maaseutu tyhjeni kun väki muutti tuhotuista kylistä pääkaupunkiin. Maan teollisuus taantui, talous oli raunioina ja maa joutui ottamaan ulkomaista lainaa.


title: Kolmoisliiton sota

text: Myös Brasilia ja Argentiina joutuivat sodan seurauksena suuriin velkoihin, mikä aiheutti Brasiliassa talouskriisin. Sota vahvisti Brasilian armeijan asemaa maassa ja vähensi orjuutta. Brasilia miehitti Paraguayta vielä kuuden vuoden ajan ja joutui sinä aikana torjumaan Argentiinan aluevaatimukset Chacon alueesta.


title: Kolmoisliiton sota

text: Kaikki alueen maat, myös Paraguay, saivat rauhansopimuksessa oikeuden käyttää Paraguay- ja Parana-jokia.


title: Kolmoisliiton sota

text: Sodan syistä on yhä erilaisia käsityksiä. Solana Lópezin aggressiivista politiikkaa pidetään sodan tärkeimpänä syynä, mutta myös Ison-Britannian taloudellisia intressejä on esitetty yhdeksi sodan syntyyn vaikuttaneeksi tekijäksi etenkin Paraguayssa. Aikoinaan Britannia oli kuitenkin sotaa vastaan, vaikka maan pankit hyötyivätkin sodan jälkeen lainoittaessaan sodan osapuolia.


title: Outi Mäenpää

text: Outi Kirsti Johanna Nordberg (o.s. Mäenpää, s. 24. helmikuuta 1962 Helsinki) on suomalainen näyttelijä. Hän opiskeli Teatterikorkeakoulussa vuosina 1984–1988. Mäenpää kuuluu improvisaatioteatteri Stella Polarikseen.


title: Outi Mäenpää

text: Outi Mäenpää on palkittu useasti suomalaisilla elokuva- ja televisiopalkinnoilla: hän on voittanut Jussi-palkinnon parhaasta naispääroolista kolmesti: elokuvista "Lomalla" (2000), "Kukkia ja sidontaa" (2004) ja "Musta jää" (2007) sekä parhaan sivuosanäyttelijän Jussin kerran, elokuvasta "Helmiä ja sikoja" (2003). Parhaan naisnäyttelijän Venla-palkinnon hän sai vuonna 2001 sarjasta "Muodollisesti pätevä". Ruotsissa Mäenpää on palkittu vuonna 2011 Guldbagge-palkinnolla parhaasta naissivuosasta elokuvassa "Sovinto".


title: Outi Mäenpää

text: Mäenpää erosi miehestään Pekka Järvilehdosta 2001. Heillä on avioliitostaan kaksi poikaa. Mäenpää meni marraskuussa 2008 kihloihin elokuvatuottaja Kai Nordbergin kanssa ja avioitui hänen kanssaan 22. elokuuta 2009 Helsingissä. Avioituessaan Mäenpää otti miehensä sukunimen. Pariskunta erosi vuonna 2014.


title: Outi Mäenpää

text: Mäenpää opiskeli tunnetaitovalmentajaksi, johon näyttelemisen ohella tehtäväksi suunnittelemaansa uuteen ammattiin hän valmistui keväällä 2017.


title: Rabbe Smedlund

text: Rabbe Gustav Smedlund (s. 6. lokakuuta 1948 Kokkola) on suomenruotsalainen näyttelijä, joka on näytellyt paljon Helsingin Kaupunginteatterissa ja Svenska Teaternissa. Hän valmistui näyttelijäksi Teatterikorkeakoulusta vuonna 1977.


title: Rabbe Smedlund

text: Smedlund on esiintynyt monissa elokuvissa ja televisiosarjoissa, kuten "Kasvoton mies", "Harjunpää ja kiusantekijät", "Operaatio Stella Polaris", "Salatut elämät" ja "Kotikatu". Hänen merkittävimpiin teatterirooleihinsa kuuluu Georgen rooli näytelmässä "Hiiriä ja ihmisiä", jota esitettiin Helsingin Kaupunginteatterissa ja Lilla Teaternissa 2003–2004.


title: Rabbe Smedlund

text: Smedlundin ääni on tuttu lastenohjelmista, ja niistä merkittävimpiin rooleihin kuuluu Muumipeikon rooli televisiosarjassa "Muumilaakson tarinoita". Hän on ääninäytellyt monissa muissakin animaatiosarjoissa ja -elokuvissa, kuten "Postimies Pate", "Alfred J. Kwak" ja "Pekka Töpöhäntä". Smedlund on myös näytellyt kuunnelmissa, sekä lukenut dokumentteja ja luonto-ohjelmia.


title: Rabbe Smedlund

text:
Smedlund on kertonut avoimesti olevansa homoseksuaali.
Smedlund on naimissa Bosse-nimisen miehen kanssa.


title: Rabbe Smedlund

text: Vuonna 2010 Smedlund palkittiin Pro Finlandia -mitalilla.


title: Rabbe Smedlund

text: Smedlund on opettanut näyttelijäntyötä Teatterikorkeakoulussa, sekä toiminut kummina kahdelle Teatterikorkeakoulun oppilaalle.


title: Rabbe Smedlund

text: Roolit elokuvissa, tv-sarjoissa sekä ääniroolit löytyvät osoitteista:


title: Thai Airways International

text: Thai Airways International (การบินไทย thaiksi) on thaimaalainen lentoyhtiö. Sen päälentoasema on Suvarnabhumin lentoasema. Thai Airways on Star Alliancen perustajajäsen.Lokakuussa 2018:


title: Otavan iso tietosanakirja

text: Otavan iso tietosanakirja. Encyclopaedia Fennica on vuosina 1960–1965 julkaistu 10-osainen suomenkielinen tietosanakirja. Sen toimitti Ilmari Havu ja julkaisi Otava. Sarjassa on yhteensä noin 90 000 hakusanaa. Lisäksi viimeisen osan lopussa on hakemisto, jossa on aakkosjärjestyksessä sanoja ja niiden perässä viittauksia artikkeleihin, joissa on asiaa niistä. Tavallisen hakemiston lisäksi siinä on karttahakemisto. Osa artikkeleista on lainattu "Isosta tietosanakirjasta". Otavan tavan mukaisesti artikkelit on kaikkein lyhimpiä lukuun ottamatta signeerattu nimilyhentein, joiden tarkoitteet selitetään osien aluissa. Kahdeksannen osan lopussa on karttaliite. "Otavan isoa tietosanakirjaa" on myyty yli 100 000 sarjaa.


title: Liisa Ihmemaassa (vuoden 1951 elokuva)

text: Liisa Ihmemaassa () on yhdysvaltalainen, vuonna 1951 valmistunut Disney-piirretty, joka pohjautuu Lewis Carrollin kirjoihin "Liisan seikkailut ihmemaassa" ja "Liisan seikkailut peilimaailmassa".


title: Liisa Ihmemaassa (vuoden 1951 elokuva)

text: Tarinan alussa Liisa istuu puistossa kuuntelemassa sisarensa lukemaa historianläksyä. Koska kirjassa ei ole lainkaan kuvia, Liisa tylsistyy pian ja alkaa kuvailla omaa mielikuvitusmaailmaansa, jossa "mikään ei olisi niin kuin se on, ja päinvastoin: kaikki olisi niin kuin se ei ole." Yhtäkkiä Liisa huomaa suurta taskukelloa kantavan kanin, joka valittaa kovaan ääneen olevansa myöhässä. Liisa seuraa kania koloon, josta hänen seikkailunsa alkaa.


title: Liisa Ihmemaassa (vuoden 1951 elokuva)

text: Pudottuaan alas Liisa tulee pienelle ovelle. Nauttimalla tyhjästä ilmestyviä keksejä ja juomaa hän vuoroin kutistuu ja kasvaa, kunnes lopulta ajautuu ovessa olevan avaimenreiän läpi pienen pullon sisälle, kelluen omista kyyneleistään muodostuneessa meressä.


title: Liisa Ihmemaassa (vuoden 1951 elokuva)

text: Rantauduttuaan Liisa seuraa kania metsään, jossa hän kohtaa Tittelityyn ja Tittelitomin, identtisen näköiset veljekset, jotka kertovat hänelle tarinan mursusta ja nikkarista. Tarinassa mursu ja nikkari kävelevät rannalla ja puhuvat omista asioistaan. Sitten nikkari huomaa katsellessaan rannalta veteen ja huomaa ostereita ja kutsuu toverinsa paikalle. Mursu kahlaa mereen ja houkuttelee osterit pois vedestä ja johdattaa ne nikkarin rakentamaan kojuun ja osterit ovat ruokalistalla ja osterit eivät sitä aavista. Mursu syö kaikki osterit ja nikkari suuttui siitä ja rupeaa tarinan lopussa ajamaan tätä takaa vasaransa kanssa. Metsän reunalta Liisa löytää Pekka-kaniksi nimeämänsä kanin talon. Sisällä hän tulee jälleen syöneeksi keksin, joka suurentaa hänet taloakin isommaksi.


title: Liisa Ihmemaassa (vuoden 1951 elokuva)

text: Seuratessaan edelleen kania Liisa tapaa laulavia kukkia, "hookaa" polttavan kaalimadon sekä Veijarikissan, joka pystyy muuttumaan osin ja kokonaan näkymättömäksi. Ennen katoamistaan Veijarikissa kertoo hulluihin kyllästymisestään valittavalle Liisalle, että "melkein kaikki ovat hulluja täällä".


title: Liisa Ihmemaassa (vuoden 1951 elokuva)

text: Seuraavaksi Liisa tulee Hatuntekijän, Jänön ja uneliaan hiiren teekutsuille, joilla juhlitaan syntymättömyyspäiviä — päiviä, jotka eivät ole syntymäpäiviä. Myös Liisalle tarjoillaan teetä muun muassa täysin umpinaisesta kannusta ja puolikkaasta kupista, mutta uusi tarjoilukierros alkaa aina ennen kuin Liisa ennättää maistellakaan edellisellä saamaansa juomaa. Valkoinen kani tulee paikalle ja Hatuntekijä ottaa tältä kellon ja sanoo että kello on kaksi päivää jäljessä, Hatuntekijä ja Jänö yrittävät korjata tämän kelloa,mutta eivät onnistu. Lopulta Hatuntekijä ja Jänö hajottavat koko kellon. Liisa saa moisesta typeryydesta tarpeekseen ja lähtee pois teekutsuilta.


title: Liisa Ihmemaassa (vuoden 1951 elokuva)

text: Liisa aikoo lähteä kotiin, mutta huomaa eksyvänsä metsään, joka on täynnä järjettömyyksiä, joihin hän on jo täysin kyllästynyt. Liisan itkiessä paikalle ilmestyy Veijarikissa, joka opastaa hänet Herttakuningattaren puutarhaan. Pelikorttisotilaiden armeijaa komentava Herttakuningatar haastaa Liisan krokettipeliin. Pelin kuluessa Veijarikissa kampittaa kuningattaren, joka kissan muututtua jälleen näkymättömäksi syyttää Liisaa.


title: Liisa Ihmemaassa (vuoden 1951 elokuva)

text: Kuninkaan ehdotuksesta järjestetään oikeudenkäynti, jonka todistajiksi kutsutaan Jänö, hiiri ja Hatuntekijä. Todistajat järjestävät kuningattarelle syntymättömyyspäiväjuhlat, ja sitä seuraavan kaaoksen lopuksi kuningatar julistaa Liisan mestattavaksi.


title: Liisa Ihmemaassa (vuoden 1951 elokuva)

text:
Liisa pakenee ja tulee ovelle, jonka avaimenreiästä hän näkee itsensä nukkumassa puutarhassa. Tarina päättyy hänen sisarensa herätettyä hänet.
Elokuva dubattiin suomeksi ensimmäisen kerran vuonna 1991 videojulkaisua varten. Dubbauksen ohjasi Costi Snellman.